
Kandungan 

Kata Pengantar Penyunting 

Kata Pengantar Svaikh al-'Utsaimin 

1. Makna Haid Dan Hikmahnya. 

2. Masa Haid Dan Tempohnva. 

3. Perkara-Perkara Yang Berlaku Ketika Haid. 

4. Hukum-Hukum Haid. 

5. Istihadah Dan Hukum-Hukumnva. 

6. Nifas Dan Hukum-Hukumnya. 

7. Hukum Penggunaan Ubat-Ubatan Yang Meneaah Haid Atau Mendatangkannya 
Dan Ubatan Yang Menegah Kehamilan Atau Menggugurkannya. 

Kata Penutup. 

Dengan nama Allah yang Maha Pengasih lagi Maha Penyayang. Segala puji bagi 
Allah, kami memuji-Nya dan kami memohon pertolongan-Nya dan kami memohon 
keampunan-Nya, dan kami berlindung kepada Allah dari keburukan diri kami dan 
dari keburukan perbuatan kami. Sesiapa yang diberi petunjuk oleh Allah maka 
tiadalah kesesatan baginya dan sesiapa yang disesatkan oleh Allah maka tiadalah 
petunjuk baginya. Kami bersaksi bahawa tiada tuhan kecuali Allah yang Maha Esa, 
tiada sekutu bagi-Nya dan kami bersaksi bahawa Muhammad adalah hamba-Nya dan 
Rasul-Nya. 


Alhamdulillah, buku di tangan para pembaca sekarang ini ialah edisi 
terjemahan buku Risalah fi al-Dima'a al-Thabi'iyyah li al-Nisa' yang secara harfiyah 
bermaksud Risalah Berkenaan Darah-Darah Fitrah Wanita. Ia adalah karya seorang 
ulama besar dunia Islam yang bernama Syaikh Muhammad al-Shalih al-'Utsaimin. 
Buku ini dipilih khas sebagai hidangan ilmu kepada para pembaca yang dihormati 
sekalian kerana beberapa sebab: 

1. Subjek ini adalah antara subjek yang penting bagi umat Islam, khasnya para 
Muslimah. Banyak amal ibadah dan hukum seperti solat, haji, kehamilan, 
penceraian dan sebagainya yang bergantung kepada subjek ini. 

2. Umumnya pengetahuan umat Islam berkenaan subjek ini adalah berdasarkan 
hukum ikut-ikutan masyarakat, bukan berdasarkan hukum daripada al- 
Qur'an, al-Sunnah dan para ilmuan yang tidak berbicara melainkan di atas 
dasar al-Qur'an dan al-Sunnah. Oleh itu dirasakan amat sesuai diusahakan 
terjemahan buku ini. Malah atas dasar ini juga dipilih tajuk Petunjuk al-Qur'an 
dan al-Sunnah Berkenaan Haid, Istihadah dan Nifas. 

3. Mengubah kaedah pengajian ilmu Islam yang berdasarkan "hukum fardhu ain" 
kepada yang berdasarkan dalil, hujah dan perbandingan pendapat. Buku 
karya Syaikh al-'Utsaimin ini adalah "permulaan" yang baik untuk anjakan 
paradigma ini kerana ia lengkap dengan dalil, hujah dan perbandingan 
pendapat. Namun pada waktu yang sama mudah lagi ringkas sehingga tidak 
memberatkan para pembaca sekalian, insya-Allah. 

Pengenalan ringkas kepada Syaikh al-'Utsaimin. 

Abu 'Abd Allah Muhammad bin al-Shalih bin Muhammad bin al-'Utsaimin al- 
Wuhaybi al-Tamimi lahir pada 27 Ramadhan tahun 1347H di bandar 'Unayzah, Arab 
Saudi. Sejak awal beliau diberi pendidikan agama yang mendalam. Antara gurunya 
yang terkenal ialah Syaikh 'Abd al-Rahman bin Nashr al-Sa'di dan Syaikh 'Abd 
al-'Aziz bin 'Abd Allah bin Baz. Sejak tahun 1371H beliau sudah mula mengajar di 
beberapa institusi pengajian. Kemudian beliau, yang terkenal dengan gelaran Syaikh 
al-'Utsaimin sahaja, menjadi salah seorang ahli majlis fatwa Arab Saudi dan aktif 
menulis dalam pelbagai subjek. Sebagai ahli majlis fatwa, Syaikh al-'Utsaimin 
banyak menerima soalan daripada para muslimah berkenaan persoalan haid, 
istihadah dan nifas. Pengalaman ini membolehkan beliau mengupas persoalan ini 
dari pelbagai sudut dan wajah sebagaimana yang akan dapat disaksikan sendiri oleh 
para pembaca dalam buku ini insya-Allah. Syaikh al-'Utsaimin rahimahullah 
meninggal dunia pada tahun 1421H. 

Metode Menterjemah dan Menyunting. 

Prinsip penting dalam menterjemah sesebuah buku ialah bersifat jujur. 
Kejujuran ini tidak terletak pada penyampaian bahasa tetapi pada penyampaian 
ilmu. Ini kerana masing-masing bahasa Arab dan bahasa Melayu memiliki ciri-ciri 
bahasa dan gaya penyampaian yang tersendiri sehingga tidak mungkin ia dapat 
diwakili secara tepat antara satu sama lain. Prinsip ini menjadi dasar utama dalam 
menterjemah dan menyunting buku ini. Dalam ertikata lain, buku edisi terjemahan 
bahasa Melayu ini memiliki ilmu dan kaedah perbahasan yang berasal daripada 
Syaikh al-'Utsaimin akan tetapi dengan gaya bahasa dan cara penyampaian yang 
sesuai dengan bahasa Melayu. 

Proses menterjemah dan menyunting buku ini melalui 2 tahap: 

L Ia diterjemah secara lengkap oleh Ustaz Azzahari daripada bahasa Arab ke 
bahasa Melayu. Terjemahan adalah dalam bentuk harfiyah (word by word). 

2. Kemudian saya (Hafiz Firdaus) menyuntingnya supaya gaya bahasa dan cara 
penyampaian adalah sesuai dengan bahasa Melayu masa kini. 

Penghargaan. 

Selain usaha keras Ustaz Azzahari, buku ini juga menerima bantuan dan 
pembaikan daripada beberapa rakan yang lain. Semoga Allah membatasi jasa baik 
mereka dengan sesuatu yang lebih baik. Seandainya wujud apa-apa kesilapan, 
teguran atau pembaikan, dialu-alukan untuk menghubung Ustaz Azzahari di alamat 
e-mel abuhusna@al-nidaa.com. my atau saya di alamat e-mel 

hafizfirdaus@yahoo.com 

Sekian, Assalamualaikum waRahmatullahi waBarakatuh. 

Sesungguhnya darah-darah yang keluar daripada wanita seperti haid, 
istihadah dan nifas termasuk dalam perkara yang sangat penting di dalam ilmu fiqh 
Islam. Ia memerlukan penjelasan dan pengetahuan serta pembeza antara yang betul 
dan salah daripada hujah para ahli ilmu. 

Dalam perkara ini yang menjadi pegangan hendaklah petunjuk yang datang 
daripada al-Qur'an dan al-Sunnah. Ini kerana kedua-duanya adalah asas bagi 
terbinanya hukum-hukum Allah. Dengan hukum-hukum inilah hamba-hamba-Nya 
mengabdikan diri kepada-Nya. Lebih dari itu berpegang kepada apa yang datang 
daripada al-Qur'an dan al-Sunnah memberi ketenangan pada hati, melapangkan 
dada serta menyelesaikan tanggungan kewajipan ( bara-atu zimmah). Selain dari 
keduanya tidak dapat dibuat hujah kerana tidak ada hujah melainkan pada kalam 
(perkataan) Allah dan kalam Rasul-Nya. 

Firman Allah: 

Jika kamu berbantah-bantah (berselisihan) dalam sesuatu perkara, 
maka hendaklah kamu mengembalikannya kepada (Kitab) Allah (Al-Qur'an) 
dan (Sun nah) Rasul-Nya - jika kamu benar beriman kepada Allah dan Hari 
Akhirat. Yang demikian adalah lebih baik (bagi kamu), dan lebih elok pula 
kesudahannya. [al-Nisa' 4:59] 

Risalah ringkas di tangan anda ini membahas berkenaan darah haid, 
istihadah dan nifas dan hukum-hukumnya. Ia terdiri daripada beberapa bab: 

8. Makna haid dan hikmahnya. 

9. Masa haid dan tempohnya. 

10. Perkara-perkara yang berlaku ketika haid. 

11. Hukum-hukum haid. 

12.1stihadah dan hukum-hukumnya. 

13. Nifas dan hukum-hukumnya. 

14. Hukum penggunaan ubat-ubatan yang menegah haid atau mendatangkannya 
dan ubatan yang menegah kehamilan atau menggugurkannya. 

1 Makna Haid Dan Hikmahnya 


Makna Haid 

Dari sudut bahasa, haid ialah: turun sesuatu secara mengalir. 

Dari sudut syara', haid ialah darah yang keluar dari wanita kerana fitrah 
kejadiannya tanpa sebarang sebab. Ia keluar pada waktu-waktu yang diketahui. Ia 
adalah darah fitrah yang keluar bukan kerana sakit, luka, keguguran atau kelahiran. 


Hikmah Haid 

Sesungguhnya janin yang berada di dalam perut ibunya tidak mungkin 
mendapat makanan seperti orang yang di luar. Ini kerana tidak mungkin bagi 
seorang ibu untuk menyampaikan makanan kepada anaknya dengan cara yang 
biasa. 


Atas sebab ini Allah Ta'ala menjadikan makanan untuk janin dalam perut ibu 
daripada darah (ibunya). Ia tidak memerlu kepada pemakanan biasa (solid food) dan 
penghadaman. (Zat makanan yang berada di dalam darah ibu) sampai ke dalam 
badan janin melalui pusatnya dan lantas memasuki urat-urat sarafnya. Inilah cara 
janin mendapat makanan. 

Maha Mulia Allah sebagai sebaik-baik pencipta. Inilah hikmah darah haid. 
Oleh itu apabila berlaku kehamilan, seorang wanita terputus haidnya. Amat jarang 
berlaku haid ketika hamil. Demikian juga bagi ibu-ibu yang menyusu, sangat sedikit 
di kalangan mereka yang datang haid terutamanya di awal masa menyusu . * 1 2 


1 Penerangan Syaikh al-Utsaimin rahimahullah di atas merujuk kepada kes setelah berlakunya 

persenyawaan dan wanita menjadi hamil. Jika tidak hamil, darah haid berperanan membersihkan sel-sel 
telur dalam sistem pembiakan wanita yang tidak disenyawakan. Lebih lanjut rujuk buku: 

1. Hukum-hukum Wanita Hamil oleh Dr. Yahya 'Abd al-Rahman (edisi terjemahan oleh Abu Wafa'; 
al-Izzah, Jakarta 2003). 

2. Tuntutan Haidh, Nifas & Darah Penyakit: Tinjauan Fiqih dan Medis oleh Dr. 'Abd al-Rahman 
Muhammad al-Rifa'i (edisi terjemahan oleh Mahfud Hidayat & Ahmad Muzayyin; Mustaqim, 
Jakarta 2003) (penyunting) 

Masa Haid Dan Tempohnya 


Perbincangan dalam bab ini tertumpu kepada dua persoalan: 

1. Umur bagi bermulanya haid. 

2. Tempoh haid. 


Pertama : Umur bagi bermulanya haid. 

Umur seorang wanita yang pada kebiasaan bermula haid ialah antara dua 
belas hingga lima puluh tahun. Namun wujud kemungkinan haid bermula lebih awal 
daripada umur dua belas tahun atau lebih lewat daripada umur lima belas tahun. 

Para ilmuan berselisih pendapat adakah terdapat batas umur tertentu bagi 
permulaan haid untuk wanita. Mereka juga berselisih pendapat sama ada darah yang 
datang sebelum atau selepas batas umur tersebut adalah darah haid atau darah 
penyakit? Selepas menyebut perselisihan pendapat ini, Imam al-Darimi rahimahullah 
membuat kesimpulan berikut: 

Semua pendapat ini adalah saya menurut saya. Ini kerana rujukan kepada 
semua persoalan ini adalah kepada wujud (darah yang mengalir keluar). Maka pada 
setiap umur dan keadaan jika didapati (wujud darah yang mengalir keluar) maka wajib 
meng kategorikan ia sebagai (permulaan) haid. Allah sahaja yang lebih mengetahui. 
[Dinukil oleh Imam al-Nawawi dalam Majmu' Syarh al-Muhazzab, jld. 1, ms. 
386] 

Apa yang disimpulkan oleh Imam al-Darimi adalah pendapat yang benar. 
Inilah juga pendapat yang dipilih oleh Syaikh al-Islam Ibn Taimiyyah rahimahullah. 

Maka apabila seorang wanita melihat darah haid mengalir keluar maka 
bermakna dia telah didatangi haid sekalipun umurnya sembilan tahun ataupun lebih 
daripada lima puluh tahun. Ini kerena hukum-hukum haid yang ditentukan oleh Allah 
dan Rasul-Nya adalah atas wujudnya (haid). Allah serta Rasul-Nya tidak 
membataskan umur tertentu dalam persoalan ini. Menentukan batas umur tertentu 
memerlukan dalil daripada al-Qur'an dan al-Sunnah, padahal tidak ada sebarang dalil 
berkenaannya (dalam dua sumber tersebut). 

Kedua : Tempoh haid. 

Para ilmuan juga berbeza pendapat dalam persoalan tempoh haid atau kadar 
masanya. Terdapat enam atau tujuh pendapat dalam persoalan ini. Berkata Imam 
Ibn al-Munzir rahimahullah: 

Menurut satu pendapat: Tidak ada batas bilangan hari bagi tempoh minima 

atau maksima (haid). 

Saya (pengarang) berkata, ini adalah sepertimana pendapat Imam al-Darimi 
yang lalu dan ia adalah pendapat yang dipilih oleh Syaikh al-Islam Ibn Taimiyyah 
rahimahullah. Ini adalah pendapat yang benar kerana didokongi oleh al-Qur'an dan 
al-Sunnah serta pemikiran yang sihat. Sebab-sebabnya seperti berikut: 

Pertama : 

Firman Allah Ta'ala: 

Dan mereka bertanya kepadamu (wahai Muhammad), mengenai 
(hukum) haid. Katakanlah: "Darah haid itu satu benda yang mendatangkan 
mudarat". Oleh sebab itu hendaklah kamu menjauhkan diri dari perempuan 
(jangan bersetubuh dengan isteri kamu) dalam masa datang darah haid itu, 
dan janganlah kamu hampiri mereka (untuk bersetubuh) sebelum mereka 
suci. [al-Baqarah 2:222] 

Dalam ayat di atas Allah menjadikan "suci" sebagai syarat penyudah kepada 
tegahan. Allah tidak menjadikan tempoh sehari semalam, tiga hari atau lima belas 
hari sebagai syarat penyudah tegahan. Ini menunjukkan bahawa sebab timbulnya 
hukum ialah bermula dan berakhirnya haid, sehingga apabila suci daripada haid 
maka hilanglah hukum-hukum yang berkaitan dengan haid. 


Kedua : 


Dalam Shahih Muslim tercatit sebuah hadis yang sahih di mana Rasulullah 
shalallahu 'alaihi wasallam bersabda kepada 'A'isyah radhiallahu 'ariha yang di saat 
itu sedang berihram untuk umrah dan didatangi haid: 

"Lakukanlah apa yang dilakukan oleh orang berhaji kecuali jangan 
kamu bertawaf di a I -Bait (Ka'abah) sehingggalah kamu suci." 'A'isyah 
berkata: "Maka pada hari menyembelih aku telah suci...." [Shahih Muslim - no: 
1211 (Kitab al-Haj )\ 

Dalam Shahih al-Bukhari Rasulullah shalallahu ’aiaihi wasallam bersabda 
kepada 'A'isyah radhiallahu 'anha : 

"Tunggulah maka apabila kamu telah suci maka keluarlah ke Tan'im." 

[Shahih al-Bukhari - no: 1787 (Kitab al-Haj)] 

Dalam hadis di atas Rasulullah shallallahu 'alaihi wasallam menjadikan "suci" 
sebagai syarat penyudah tegahan. Baginda tidak menetapkan apa-apa batas masa 
atau tempoh tertentu. Ini membuktikan bahawa hukum haid ditentukan dengan 
bermula dan berakhirnya haid. 

Ketiga : 


Sesungguhnya perkiraan tempoh masa (minima dan maksima bagi) haid yang 
dilakukan oleh (sebahagian) ahli fiqh tidak terdapat dalilnya di dalam al-Qur'an dan 
al-Sunnah. Padahal ini adalah persoalan penting yang sangat berhajat kepada 
penetapan daripada dua sumber tersebut. 

Seandainya penetapan tempoh ini termasuk daripada hukum fiqh bagi umat 
beribadat kepada Allah, nescaya Allah dan Rasul-Nya secara terang dan jelas akan 
menerangkannya. Ini sebagaimana hukum-hukum fiqh yang lain seperti solat, puasa, 
nikah, talak, pesaka dan sebagainya. 

Allah dan Rasul-Nya telah memperincikan bilangan solat, waktu-waktunya, 
rukuknya dan sujudnya; Zakat, harta-hartanya, nisab-nisabnya, kadarnya dan 
tempat ditunaikannya; Puasa, tempoh dan waktunya; Haji dan seterusnya. 

Allah dan Rasul-Nya juga telah memperincikan adab-adab makan, minum, 
tidur, jima', duduk, masuk-keluar rumah, membuang hajat sehinggalah kepada 
bilangan batu-batu untuk beristinjak dan pelbagai lagi perkara-perkara kecil yang 
lain. 


Ini semua termasuk kesempurnaan agama Allah dan nikmat-Nya ke atas 
orang-orang yang beriman. Firman Allah: 

Dan Kami turunkan kepadamu Al-Quran menjelaskan tiap-tiap 
sesuatu. [al-Nahl 16:89] 

Firman Allah: 

Bukanlah ia (al-Qur'an) cerita-cerita yang diada-adakan , tetapi ia 
mengesahkan apa yang tersebut di dalam kitab-kitab agama yang terdahulu 
daripadanya \, dan ia sebagai keterangan yang menjelaskan tiap-tiap sesuatu. 

[Yusuf 11:111] 

Apabila perkiraan tempoh masa (minima dan maksima bagi) haid tidak 
terdapat dalam kitab Allah dan sunnah Rasul-Nya, jelaslah bahawa ia sebenarnya 
tidak berhajat kepadanya. Yang dihajatkan, atau yang dijadikan syarat ialah 
kewujudan haid itu sendiri pada seorang wanita. Hukum-hukum syari'at bergantung 
kepada wujud atau tidaknya haid, bukan tempoh masa haid. 

Dalam ertikata lain, tidak wujudnya hukum perkiraan tempoh masa (minima 
dan maksima bagi) haid di dalam al-Qur'an dan al-Sunnah menjadi bukti bahawa 
perkiraan tersebut tidak memberi apa-apa manfaat atau ilmu. 

Sesungguhnya segala hukum syara' tidak boleh ditetapkan melainkan dengan 
dalil dari syara' sendiri iaitu daripada al-Qur'an dan al-Sunnah, atau ijma' 
(kesepakatan) yang maklum (diketahui) atau qiyas ( analogi ) yang sahih. 

Syaikh al-Islam Ibn Taimiyyah rahimahullah menyebut sebuah kaedah yang 
amat penting: 


Dari apa yang dikenali sebagai haid, Allah telah kaitkan dengannya beberapa 
hukum dalam al-Qur'an dan al-Sunnah. Allah tidak menentukan baginya tempoh masa 
minima dan tempoh masa maksima. Allah juga tidak menentukan tempoh masa suci 
antara dua haid. Sedangkan perkara-perkara ini adalah umum terhadap umat dan 
mereka berhajat untuk mengetahuinya. 

Dari sudut bahasa, ia (al-Qur'an dan al-Sunnah) tidak membezakan antara satu 
tempoh dengan satu tempoh yang lain. Maka sesiapa yang menentukan satu tempoh 
tertentu maka sesungguhnya dia menyalahi al-Quran dan al-Sunnah. [ al-Risalah fi al- 
Asma' allati 'Alaq al-Syar'i al-Ahkam biha, ms 35] 

Keempat : 

Pemikiran yang sihat berdasarkan qiyas ( analogi ) yang sahih akan 
mengetahui bahawa Allah Ta'ala menjadikan haid sebagai satu bentuk kotoran. 
Faktor penyebab hukum {'illah) bagi haid ialah kotoran. Maka apabila sahaja didapati 
wujud haid maka wujudlah kotoran tanpa dibezakan antara hari kedua dan hari 

pertama, hari keempat dan hari ketiga, hari keenam belas dan hari kelima belas, hari 
kelapan belas dan hari ketujuh belas. 

Justeru haid tetap haid, kotoran tetap kotoran, dan 'illah (faktor penyebab 
hukum) tetap sama pada dua hari tersebut. Maka bagaimana mungkin dibezakan 
hukum antara dua hari tersebut sedangkan faktor penyebabnya adalah sama? Ini 
menyalahi qiyas yang sahih kerana faktor penyebab yang sama akan menyamakan 
hukum antara dua hari tersebut. 

Kelima : 

Wujud perselisihan pendapat di kalangan orang-orang yang membataskan 
tempoh tertentu dan tiada satu jua di antara pendapat-pendapat ini yang kuat 
hujahnya. Ini disebabkan di antara pendapat-pendapat ini, tidak ada dalil yang 
dijadikan sumber rujukan. Ia adalah ijtihad yang terbuka kepada kebenaran dan 
kesalahan sehingga tidak ada satu di antaranya yang terlebih utama untuk diikuti. 

Tempat rujukan ketika berlaku perselisihan ialah al-Qur'an dan al-Sunnah. 
Jelas daripada dua sumber ini bahawa tidak ada pembatasan tempoh minima dan 
maksima haid. 

Oleh itu apabila seorang wanita mendapati darah mengalir keluar secara fitrah 
tanpa disebabkan luka atau seumpama, maka ia adalah darah haid tanpa ditetapkan 
umur atau tempoh masanya. 

Berkata Syaikh al-Islam Ibn Taimiyyah rahimahullah : 

Pada asalnya setiap darah yang mengalir keluar dari rahim adalah darah haid 

sehinggalah ada bukti yang menunjukkan ia adalah darah istihadah. 

Katanya lagi: 

Apa-apa darah yang keluar ialah darah haid jika tidak diketahui bahawa ia 

adalah darah istihadah atau luka. [ al-Risalah fi al-Asma' allati 'Alaq al-Syar'i al- 

Ahkam biha, ms. 36 & 38] 

Lima sebab di atas menjadi hujah bahawa tidak ada penetapan tempoh 
minima dan maksima bagi haid. Hujah-hujah ini bukan sahaja benar dari sudut dalil 
al-Qur'an, al-Sunnah dan pemikiran yang benar, tetapi juga mudah selari dengan ruh 
Islam. 

: Al la h 'Azza wa Jalla berfirman 

Dan Ia tidak menjadikan kamu menanggung sesuatu keberatan dan 
susah payah dalam perkara agama. [al-Hajj 22:78] 

Sabda Rasulullah shalallahu 'alaihi wasallam : 

", Sesungguhnya agama adalah mudah, dan tidak seorang pun yang 
memberat-beratkan urusan agama melainkan ia menewaskannya 2 , maka 
hendaklah kamu semua membuat yang betul dan menghampirkan kepada 
kebenaran dan memberi berita gembira." [Shahih al-Bukhari - no: 39 (Kitab al- 
Iman )] 


Dikenali daripada akhlak Rasulullah shalallahu 'alaihi wasallam bahawa 
apabila diberi dua pilihan, Baginda akan memilih yang paling mudah antara 
keduanya selama mana tidak melibatkan dosa. 


Haid Wanita Hamil 

Pada kebiasaannya seorang wanita apabila hamil akan terhenti haidnya. Kata 
Imam Ahmad bin Hanbal rahimahullah: 

Sesungguhnya seorang wanita diketahui hamil apabila terputus haidnya. 
Apabila seorang wanita hamil melihat darah keluar dan ia disertai tolakan bersalin dua 
atau tiga hari sebelum masa melahirkan, maka itu adalah darah nifas. 

Jika darah keluar pada masa yang jauh sebelum bersalin atau hampir kepada 
masa bersalin tetapi tidak disertai tolakan bersalin, maka itu bukanlah darah nifas. 
Akan tetapi berlaku perselisihan pendapat antara para ilmuan: Adakah itu adalah 
darah haid yang dikenakan hukum-hukum haid ke atasnya atau darah fasad (istihadah) 
yang tidak dikenakan hukum-hukum haid ke atasnya ? 

Yang benar, ia dikira sebagai darah haid apabila ia mengalir keluar secara 
fitrah. Ini kerana pada asalnya setiap darah yang mengalir keluar daripada wanita 
adalah haid selagi mana tidak ada faktor penyebab yang lain seperti luka dan 
seumpamanya. Lebih dari itu tidak terdapat di dalam al-Qur'an dan al-Sunnah dalil 
atau hujah bahawa wanita yang hamil tidak didatangi haid. 


2 Yakni sikap memberat-memberatkan diri di dalam beragama akhirnya akan menyebabkan 

seseorang itu berputus asas sehingga melepaskannya (g/Ve up ) (penyunting). 

Ini adalah mazhab Malik dan al-Syafi'e serta menjadi pillihan Syaikh al-Islam 
Ibn Taimiyyah, sebagaimana di dalam kitab beliau berjudul al-Ikhtiyarat. Imam al- 
Baihaqi rahimahullah meriwayatkan satu pendapat daripada Imam Ahmad dalam bab 
ini, malah inilah pendapat yang beliau pegang diakhirnya. 

Maka atas dasar ini hukum-hukum ke atas wanita hamil yang haid adalah 
sama dengan wanita tidak hamil yang haid. Namun terdapat dua pengecualian dalam 
bab ini: 

Pertama : 

Diharamkan menjatuhkan talak (menceraikan) seorang wanita yang sedang 
haid tetapi tidak hamil. Akan tetapi diharuskan menceraikan seorang wanita yang 
sedang haid dan pada waktu yang sama hamil. 

Dalilnya adalah firman Allah Subhanahu wa Ta'ala: 

Maka ceraikanlah mereka pada masa mereka dapat memulakan 
iddahnya. [al-Thalaq 65:01] 

Menceraikan wanita yang sedang haid dan pada waktu yang sama hamil tidak 
menyalahi firman Allah di atas. Ini kerana menceraikan wanita hamil bererti 
menceraikannya pada masa iddahnya. Tidak perlu mengambil kira sama ada wanita 
hamil tersebut sedang haid atau suci kerana iddahnya ialah dengan kehamilan. 


Kedua : 


Wanita hamil yang sedang haid tempoh iddahnya tidak tamat dengan 
berhentinya haid. Ini berbeza dengan wanita tidak hamil yang sedang haid. 
Sebabnya, syarat tamat tempoh iddah bagi wanita yang hamil ialah dengan kelahiran 
anaknya. Ia tidak bersyaratkan haid atau tidak. 

Dalilnya ialah firman Allah 'Azza wa Jalla: 

Dan perempuan-perempuan mengandung, tempoh iddahnya ialah 
hingga mereka melahirkan anak yang dikandungnya. [al-Thalaq 65:04] 

3 


Perkara-Perkara Yang Berlaku Ketika Haid. 


Bab ketiga ini membahas beberapa persoalan lanjut berkenaan haid: 


Pertama : Perbezaan masa haid. 

Kadangkala berlaku perbezaan masa haid seorang wanita. Perbezaan ini 
wujud dalam dua bentuk: 

1. Tempoh mengalirnya bertambah atau berkurang daripada kebiasaan. 
Contohnya ialah seorang wanita yang kebiasaannya mengalami haid selama 
enam hari, tetapi berlarutan selama tujuh hari. Atau seorang wanita yang 
kebiasaannya mengalami haid selama tujuh hari, lalu dia suci dalam masa 
enam hari sahaja. 3 

2. Permulaan masa mengalirnya (putaran haid) menjadi awal atau lambat 
daripada kebiasaan. Contohnya seorang wanita yang kebiasaannya datang 
haid pada akhir bulan, lalu dia melihat haid hanya datang pada awal bulan. 
Atau kebiasaannya datang haid pada awal bulan lalu dia hanya melihatnya di 
akhir bulan. 

Sesungguhnya para ilmuan berbeza pendapat dalam dua kes di atas. Namun 
pendapat yang terkuat dan benar ialah apabila seorang wanita melihat darah 
mengalir keluar bererti dia haid dan apabila darah berhenti mengalir bererti dia suci 
(tidak haid). Penentuan ini tidak disyaratkan oleh perbezaan masa sama ada lebih 
lama atau singkat, sama ada lebih awal atau lewat. Dalil-dalil bagi hal ini telah 
dikemukakan dalam bab yang sebelumnya. Ini merupakan mazhab Imam al-Syafi'e 
rahimahullah dan dipilih oleh Syaikh al-Islam Ibn Taimiyyah serta dikuatkan lagi oleh 
Imam Ibn Qudamah di dalam kitabnya al-Mughni, jld. 1, ms. 353: 

Jika sesuatu perkara itu berlaku secara lazim dan memerlukan penjelasan 
(hukum-hukumnya), pasti akan dijelaskan (hukum-hukumnya) oleh Nabi shalallahu 
'alaihi wasallam tanpa melengah-lengahkannya. Ini kerana sesuatu yang memerlukan 
penjelasan tidak boleh dilengah-lengahkan. 

3 Atau boleh sahaja berbeza-beza sehingga menjadi lebih lama atau lebih singkat antara satu 

masa haid dengan masa haid yang lain (penyunting). 

Para isteri Rasulullah dan selainnya memerlukan penjelasan akan persoalan ini 
pada setiap masa dan baginda tidak pernah lalai daripada memberikan penjelasan 
tentangnya. 

Tidak pernah lahir daripada baginda sesuatu yang wujud secara lazim 
melainkan diikuti dengan penjelasannya, kecuali dalam persoalan darah istihadah. 4 

Kedua : Cecair yang kekuningan atau kekeruhan. 

Kadangkala bagi seorang wanita mengalir keluar daripadanya cecair 
( discharge ) yang: 

1. Berwarna kekuningan seperti air yang keluar akibat luka. Ini dikenali sebagai 
Sufrah. 

2. Berwarna kekeruhan antara kuning dan hitam. Ini dikenali sebagai Kudrah. 

Sufrah atau Kudrah, jika ia mengalir keluar ketika sedang haid atau 
bersambungan di akhir masa haid, sebelum suci, maka ia dikategorikan sebagai haid 
dan diwajibkan ke atasnya hukum-hukum yang bersamaan dengan darah haid biasa. 

Jika ia mengalir keluar secara terpisah daripada masa haid, yakni dalam masa 
suci, maka ia tidak dikategorikan sebagai haid. 

Dalilnya adalah kenyataan Umm 'Athiah radhiallahu 'anha : 

" Kami tidak mengira (cecair yang berwarna) kekeruhan dan 
kekuningan (jika ia keluar) selepas suci sebagai apa-apa (yakni bukan haid). 

" [Sunan Abu Daud - no: 246 (Kitab al-Thaharah) dengan sanad yang sahih] 5 

4 Maksudnya, persoalan haid adalah persoalan yang lazim bagi para isteri dan wanita di zaman 
baginda. Persoalan-persoalan ini memerlukan penjelasan yang terperinci daripada Rasulullah shalallahu 
'alaihi wasallam. Alhamdulillah, baginda telah menjelaskannya secara terperinci dan telah sampai kepada 
kita dalam kitab-kitab hadis. 

Justeru seandainya wujud sesuatu persoalan dalam bab haid ini yang tidak diperjelaskan oleh 
baginda, bererti ia sememangnya tidak memerlukan penjelasan. Kes perbezaan masa haid adalah antara 
perkara yang lazim berlaku yang tidak diperjelaskan oleh Rasulullah, bererti ia tidak memiliki apa-apa 
hukum khusus yang berbeza dengan yang umum. 

Hukum umum yang dimaksudkan adalah: Apabila seorang wanita melihat darah mengalir keluar 
bererti dia haid dan apabila darah berhenti mengalir bererti dia suci (tidak haid) tanpa dipengaruhi oleh 
perbezaan masanya, (penyunting) 

5 Juga disahihkan oleh Syaikh al-Albani rahimahullah dalam Shahih Sunan Abu Daud - no: 119. 

Imam al-Bukhari rahimahullah menyusun hadis ini dalam kitab sahihnya di 
bawah bab: Bab al-Sufrah dan al-Kudrah pada hari-hari selain haid. Imam Ibn Hajar 
al-'Asqalani rahimahullah di dalam kitabnya Fath al-Bari berkata: 

al-Bukhari mengisyaratkan dengan demikian bertujuan menyelaraskan antara 
hadith 'A'isyah (yang bermaksud): “sehingga kamu semua melihat sesuatu seperti 
benang putih" dengan hadis Umm 'Athiah di atas. 

Hadis 'A'isyah merujuk kepada seseorang yang melihat al-Sufrah dan al- 
Kudrah pada hari-hari haid, manakala hadis Umm 'Athiah merujuk kepada hari-hari 
selain haid. 

Hadith 'A'isyah radhiallahu 'anha yang dimaksudkan adalah apa yang disebut 
oleh Imam al-Bukhari di dalam kitab sahihnya: 

Sesungguhnya para wanita telah mengutus kepada 'A'isyah bekas 
yang ada padanya kapas yang padanya ada al-Sufrah , maka 'A'isyah 
menjawab: 

"Jangan kamu semua segera (bersuci) sehingga kamu semua melihat 
sesuatu seperti benang putih (yang keluar selepas berhenti darah 
bercampur al-Sufrah tersebut). " 


Ketiga : Haid yang terputus-putus. 

Kadangkala juga seorang wanita menghadapi haid yang terputus-putus 
alirannya, di mana sehari dia didatangi haid manakala hari yang seterusnya tidak 
ada haid (selang sehari). Permasalahan ini terbahagi kepada dua kes yang berlainan: 

1. Jika ia berlaku secara berterusan, maka ia adalah darah istihadah dan 
diwajibkan ke atasnya hukum-hukum istihadah. (hukum-hukumnya akan 
dibahas dalam Bab 5 insya-Allah ) 

2. Jika ia tidak berlaku secara berterusan, bahkan hanya sekali-sekala sehingga 
ada tempoh waktu suci yang jelas baginya. Bagi kes kedua ini, para ilmuan 
berbeza pendapat: Adakah sehari yang tidak keluar darah itu dikira suci atau 
dikira haid? Terhadap persoalan ini terdapat tiga pendapat yang dianggap 


al-Firdaus.Com 


20 


’etunjuk al-Qur'an dan al-Sunnah berkenaan Haid, Istihadah dan Nifas. 


kuat: 6 

Pendapat Pertama : 

Ia dianggap sebagai "hari haid" dan diwajibkan ke atasnya hukum-hukum 
yang bersamaan dengan hari haid biasa. 

Ini merupakan satu pendapat yang benar antara dua pendapat Imam al- 
Syafi'e 7 rahimahullah dan menjadi pilihan Syaikh al-Islam Ibn Taimiyyah dan Mazhab 
Abu Hanifah. Sebab-sebabnya adalah seperti berikut: 

1. Selagi mana tidak kelihatan sesuatu seumpama benang putih pada satu hari 
yang tidak didatangi haid, ia tetap dianggap sebagai hari haid. 

2. Jika dikatakan satu hari yang tidak didatangi haid sebagai hari suci nescaya 
hari sebelum dan selepasnya adalah hari haid. Hal seperti ini tidak pernah 
diperkatakan orang. 

3. Jika dianggap satu hari yang tidak didatangi haid sebagai hari suci nescaya 
iddah al-Quru' akan selesai dalam masa lima hari sahaja. 8 

4. Jika dijadikan "satu hari" yang tidak didatangi haid sebagai hari suci pasti ia 
akan menimbulkan kesempitan dan kesusahan kerana wajib mandi pada 
setiap dua hari. Sesungguhnya kesempitan dan kesusahan adalah sesuatu 
yang dinafikan dalam syari'at ini, dan segala puji bagi Allah. 

Pendapat Kedua : 

Dalam tempoh masa selang sehari tersebut, jika darah mengalir keluar maka 
dianggap sebagai hari haid, jika tidak maka dianggap sebagai hari suci. Kecuali jika 
hal ini berlaku melebihi daripada bilangan hari-hari kebiasaan haid, maka ia 
dianggap sebagai darah istihadah. 

Ini adalah pendapat yang masyhur dalam mazhab Hanbali. 


6 Di sini Syaikh al-Utsaimin rahimahullah mengemukakan 3 pendapat tanpa menerangkan yang 
manakah yang lebih kuat atau benar. Ini bererti di sisi beliau ketiga-tiga pendapat ini adalah sama-sama 
benar. Para pembaca boleh mengamalkan salah satu daripadanya. Setiap satu daripadanya adalah benar 
dan tidaklah ia saling membatal antara satu sama lain, (penyunting) 

7 Ini kerana beliau memiliki dua pendapat: Qaul Qadim dan Qaul Jadid. (penyunting) 

8 Yakni tempoh iddah bagi seorang wanita yang diceraikan ialah tiga kali suci. Jika dijadikan 
tempoh masa bagi haid dan suci ialah selang sehari, nescaya waktu iddah ini akan berakhir dalam masa 
lima hari sahaja, (penyunting) 

Pendapat Ketiga : 

Pendapat ketiga diberikan oleh Imam Ibn Qudamah rahimahullah dan ia 
merupakan jalan pertengahan antara dua pendapat yang pertama di atas. Beliau 
menulis di dalam kitabnya al-Mughni, jld. 1, ms. 355: 

(Bagi kes darah haid yang terputus-putus selang sehari), apabila ia berhenti 
mengalir dan belum genap satu hari (daripada saat berhentinya), seorang wanita itu 
tidak dikira suci. Ini berdasarkan riwayat yang telah kita sebut dalam per bahasan 
darah nifas, di mana ia tidak mengambil kira darah yang berhenti dalam tempoh yang 
belum genap sehari. Riwayat ini adalah sahih, insya-Allah. 

Darah yang sekejap ia mengalir dan sekejap ia berhenti akan 
menyulitkan orang kerana perlu kerap kali mengulangi mandi wajib. Ini 
menyalahi firman Allah Subhanahu wa Ta'ala : 

Dan Ia tidak menjadikan kamu menanggung sesuatu keberatan dan susah 
payah dalam perkara agama. [al-Hajj 22:78] 

Maka atas ini tidaklah dikira suci darah yang berhenti mengalir keluar dalam 
tempoh yang belum genap sehari. Kecuali jika kelihatannya tandanya yang jelas, 
seperti ia kering di akhir hari secara kebiasaannya atau ia melihat keluar (sesuatu 
seumpama) benang putih (barulah dikira suci). 9 


Keempat : Darah haid yang tidak mengalir. 


9 Maksudnya seorang wanita jangan menganggap dirinya telah suci daripada haid melainkan 

dengan dua petunjuk: 

1. Haid sudah berhenti dan wujud tanda-tanda yang jelas bahawa tempoh haid sudah berakhir. Ini 
lazimnya merujuk kepada kes haid yang normal. 

2. Haid sudah berhenti akan tetapi tidak wujud tanda yang jelas bahawa tempoh haid akan 
berakhir. Malah wujud kemungkinan ia akan mengalir semula. Ini merujuk kepada kes haid yang 
terputus-putus atau selang sehari. Maka tunggulah sehingga genap sehari, jika tiada lagi darah 
mengalir pada esoknya maka barulah pasti tempoh haid sudah berakhir, (penyunting) 

Jika darah haid tidak mengalir, seperti menjadi kering atau hanya lembab, 
maka hukumnya terbahagi kepada dua kes: 

1. Jika ia berlaku ketika sedang haid atau atau bersambungan di akhir masa 
haid, sebelum suci, maka ia dikategorikan sebagai haid (dan diwajibkan ke 
atasnya hukum-hukum yang bersamaan dengan darah haid biasa). 

2. Jika ia berlaku selepas haid, yakni dalam masa suci, maka ia tidak 
dikategorikan sebagai haid. 

Hukum bagi kedua-dua kes ini adalah sebagaimana kes cecair kekuningan 
atau kekeruhan yang telah dibahas di atas. 


' Hukum-Hukum Haid 

Terdapat beberapa hukum yang wajib ke atas wanita ketika sedang haid. 
Berikut dikemukakan sebahagian daripadanya yang terpenting: 


Pertama : Solat. 

Diharamkan solat ke atas wanita yang sedang haid, sama ada solat sunat 
mahupun solat fardhu. Bahkan tidak sah jika dia tetap melaksanakannya. 

Namun terdapat satu pengecualian, iaitu apabila dia sempat memperoleh satu 
rakaat solat fardhu dalam waktunya, sama ada di awal waktu atau akhir waktu, 
maka wajib ke atasnya untuk melaksanakan solat fardhu tersebut. 

Contoh : Memperoleh satu rakaat di awal waktu. 

Seorang wanita didatangi haid selepas masuk waktu Maghrib. Akan 
tetapi antara saat masuk waktu Maghrib dan saat dia didatangi haid, wujud 
satu tempoh masa yang, paling minima, sempat untuk dia melaksanakan 
rakaat pertama solat Maghrib. 

Maka wajib baginya mengqadha solat Maghrib tersebut apabila suci. 
Ini kerana pada asalnya dia dikira sempat mendapat satu rakaat daripada 
solat Maghrib tersebut sebelum datang haid. 

Contoh : Memperoleh satu rakaat di akhir waktu. 

Seorang wanita suci daripada haid sebelum terbit matahari. Akan 
tetapi antara saat dia suci dan saat terbit matahari wujud satu tempoh masa 
yang, paling minima, sempat untuk dia melaksanakan rakaat pertama solat 
Subuh. 


Maka wajib baginya mengqadha solat Subuh tersebut apabila dia 
selesai bersuci (mandi wajib). Ini kerana pada asalnya dia dikira sempat 
mendapat satu rakaat daripada solat Subuh tersebut apabila tamat haidnya. 

Jika tempoh masa yang wujud di awal waktu bagi wanita yang didatangi haid 
atau di akhir waktu bagi wanita yang tamat haid adalah terlalu singkat sehingga 
tidak mungkin melaksanakan minima satu rakaat solat, maka tidak wajib untuk 
baginya melaksanakan solat tersebut. 

Dalil bagi seluruh hukum ini ialah sabda Rasulullah shalallahu 'alaihi 
wasallam : 

" Sesiapa yang mendapat satu rakaat dari solat maka sesungguhnya ia 
telah mendapat solat." [Shahih al-Bukhari - no: 580 (Kitab waktu-waktu solat) 
dan Shahih Muslim - no: 607 (Kitab al-Masjid)] 

Apabila seorang wanita tamat haidnya dan sudah bersuci lalu dia berjaya 
memperoleh satu tempoh masa dalam waktu Asar, adakah wajib baginya untuk 
melaksanakan kedua-dua solat Zohor dan Asarnya {jamak takhir )? Atau sesudah 
bersuci dia berjaya memperoleh satu tempoh masa dalam waktu Isyak, adakah wajib 
baginya untuk melaksanakan kedua-dua solat Maghrib dan Isyak (Jamak takhir )? 

Terdapat perselisihan pendapat dalam persoalan ini. Namun yang benar dia 
hanya wajib melaksanakan solat yang berada dalam waktu tersebut sahaja. Iaitu 
solat Asar dalam waktu Asar (tanpa menjamak solat Zohor), solat Isyak dalam waktu 
Isyak (tanpa menjamak solat Maghrib). 

Dalilnya adalah sabda Rasulullah shalallahu 'alaihi wasallam : 

"Apabila seseorang kamu memperoleh satu sujud daripada solat Asar 
sebelum terbenam matahari, maka hendaklah dia menyempurnakan 
solatnya." [Shahih al-Bukhari - no: 556 (Kitab waktu-waktu solat)] 

Dalam hadis di atas Rasulullah tidak berkata: "Maka sesungguhnya dia telah 
mendapat solat Zuhur dan Asar” atau: "Wajib solat Zuhur ke atasnya." 

Pendapat ini juga diperkuatkan oleh sebuah kaedah usul yang menyebut: 

Pada asalnya tidak ada hukum yang ditanggung 
(oleh manusia kecuali yang dipertanggungkan oleh syara'). 

Pendapat ini merupakan mazhab Abu Hanifah dan Malik sebagaimana yang 
disebut oleh Imam al-Nawawi rahimahullah dalam kitabnya Majmu' Syarh al- 
Muhazzab. 


Kedua : Berzikir dan Membaca al-Qur'an. 

Wanita yang sedang haid boleh berzikir, bertasbih (membaca Subhanaiah ), 
bertahmid (membaca alhamdulillah ), membaca Bismillah ketika makan dan 
sebagainya. Boleh juga membaca buku-buku hadis, fiqh (buku agama), berdoa, 
mengaminkan doa dan mendengar bacaan a-Qur'an. 

Jelas di dalam kitab Shahih al-Bukhari dan Shahih Muslim serta kitab-kitab 

hadis yang lain bahawa Rasulullah shalallahu 'alaihi wasallam bersandar di riba 
'A'isyah radhiallahu 'anha sambil membaca al-Qur'an padahal 'A'isyah di saat itu 
sedang haid. 

Di dalam kitab Shahih al-Bukhari dan Shahih Muslim, Umm 'Athiah 
radhiallahu 'anha berkata, Rasulullah shalallahu 'alaihi wasallam pernah bersabda 
menyuruh keluar wanita-wanita dan anak-anak gadis yang berada di dalam rumah 
kepada solat dua hari raya (Solat Hari Raya Aidil Fitri dan Hari Raya Aidil Adha) 
supaya mereka dapat menyaksikan kebaikan dan seruan orang mukmin, dan jauhilah 
wanita haid daripada mushalla (tempat lapang solat Hari Raya). 10 

Juga diharuskan bagi wanita yang sedang haid untuk membaca al-Qur'an 
dengan cara melihat dengan mata atau menghayatinya dalam hati tanpa menutur 
dengan lidah. Boleh juga meletak mushaf al-Qur'an di hadapannya lalu melihat ayat- 
ayatnya dan membacanya dengan hati. Berkata Imam al-Nawawi rahimahullah 
dalam Majmu' Syarh al-Muhazzab\ Hal ini diharuskan tanpa perselisihan pendapat. 

Adapun membaca dengan lidah bagi wanita yang sedang haid, maka terdapat 
perbezaan pendapat. Jumhur ilmuan berpendapat ianya dilarang. Imam al-Bukhari, 
Ibn Jarir al-Thabari dan Ibn al-Munzir berpendapat ia diharuskan. Demikian juga oleh 
Imam Malik dan Imam al-Syafi'e dalam pendapatnya yang lama. Ini sebagaimana 
yang disebut oleh Imam Ibn Hajar al-'Asqalani dalam Fath al-Bari. Imam al-Bukhari 
mengemukakan sebuah riwayat daripada Imam Ibrahim al-Nakha'e (seorang tokoh 
tabi'in) bahawa: "Tidak mengapa jika dibaca hanya satu ayat." 

Syaikh al-Islam Ibn Taimiyyah membahas persoalan ini dalam kitabnya 
Majmu' al-Fatawa, jld. 26, ms. 191 : 

Sejak asal tidak ada larangan daripada al-Sunnah (bagi wanita yang sedang 
haid) membaca al-Qur'an. Hadis: "Wanita haid tidak boleh membaca sesuatu daripada 
al-Qur'an" adalah hadis yang lemah (dha'if) yang disepakati oleh para ahli hadis. 

Lebih dari itu, diketahui wanita-wanita di zaman Nabi shalallahu 'alaihi 
wasallam sedia mengalami haid. Maka jika haram ke atas mereka untuk membaca al- 
Qur'an sepertimana haram ke atas mereka mendirikan solat, nescaya ia diterangkan 
oleh Nabi kepada umatnya dan dipelajari oleh para isteri baginda. Hal ini kemudiannya 
akan tersebar kepada manusia. 


Lihat Shahih al-Bukhari - no: 324 (Kitab al-Haid) (penyunting) 

Namun tidak seorang jua yang meriwayatkan pengharaman seumpama daripada 
Nabi. Maka tidak boleh menghukum ia sebagai haram sedangkan baginda Nabi sendiri 
tidak pernah mengharamkannya. Justeru apabila Nabi tidak menegah daripada 
demikian padahal ramai wanita yang haid di zamannya, bererti diketahui bahawa 
tidaklah haram bagi wanita haid membaca al-Qur'an. 

Di antara perselisihan pendapat ini, yang lebih utama ialah wanita yang 
sedang haid tidak membaca al-Qur'an dengan lidahnya melainkan jika perlu, seperti 
guru yang mengajar al-Qur'an, murid yang menduduki peperiksaan dan sebagainya. 


Ketiga : Puasa. 

Diharamkan bagi wanita yang sedang haid untuk berpuasa, sama ada puasa 
sunat mahupun puasa fardhu. Jika dia tetap berpuasa maka tidak sah puasanya. 

Akan tetapi dia wajib mengqadha puasa fardhunya berdasarkan kenyataan 
'A'isyah radhiallahu 'anha\ 

" Apabila yang demikian itu (haid) menimpa kami , maka kami disuruh 
(oleh Rasulullah) mengqadha puasa namun tidak disuruh untuk mengqadha 
soiat." [ Shahih Muslim - no: 335 (Kitab al-Haid )] 

Berikut beberapa permasalahan khusus antara puasa dan wanita yang haid: 

1. Apabila seorang wanita sedang berpuasa lalu dia didatangi haid, maka 
puasanya menjadi batal sekalipun waktu berbuka (waktu Maghrib) sudah 
sangat hampir. Dia wajib mengqadha puasa tersebut jika ia adalah puasa 
fardhu. 

2. Apabila seorang wanita sedang berpuasa lalu dia merasa akan didatangi haid 
sebelum waktu berbuka (waktu Maghrib), maka teruskan menyempurnakan 
puasanya itu. Menurut pendapat yang benar, 11 puasanya tidak batal kerana 
sesungguhnya darah masih berada di dalam badan dan tidak ada hukum 
baginya (selagi ia tidak mengalir keluar). 

Ini sebagaimana kes seorang wanita yang bermimpi seperti seorang lelaki lalu 
datang menemui Nabi shalallahu 'alaihi wasallam bertanya, adakah dia perlu 


11 Maksudnya wujud perselisihan pendapat dalam hal ini, lalu dikemukakan yang dianggap paling 

tepat lagi benar, (penyunting) 

mandi wajib? Baginda menjawab: "Ya, jika dia melihat ada air (mani yang 
mengalir keluar ). " 

Dalam hadis di atas Rasulullah shalallahu 'alaihi wasallam menghubungkan 
hukum mandi wajib dengan kewujudan air mani dan bukan masa. Maka 
demikianlah juga dengan haid, dilaksanakan hukum-hukumnya berdasarkan 
keluarnya haid, bukan berdasarkan masanya. 12 

3. Apabila seorang wanita didatangi haid hanya sekadar tempoh masa yang 
pendek selepas terbitnya fajar (masuk waktu Subuh), maka puasanya tetap 
tidak sah. 

4. Apabila seorang wanita tamat haidnya sebelum terbit fajar (belum masuk 
waktu Subuh), maka dia boleh berpuasa dan puasanya adalah sah sekalipun 
dia belum sempat mandi wajib. 

Ini sebagaimana hukum orang berjunub yang berpuasa padahal dia tidak 
mandi wajib kecuali selepas terbit fajar (masuk waktu Subuh). Puasanya 
tetap sah berdasarkan hadis 'A'isyah radhiallahu 'a n ha: 

"Pernah Nabi shailallahu 'alaihi wasallam bangun pagi dalam keadaan 
junub bukan kerana bermimpi. Kemudian baginda berpuasa." [ Shahih al- 
Bukhari - no: 1932 (Kitab al-Siyam )] 


Keempat : Tawaf di Ka'bah. 

Diharamkan bagi wanita yang sedang haid untuk tawaf, sama ada tawaf sunat 
mahupun tawaf fardhu. Jika dia tetap tawaf maka tidak sah tawafnya. Ketika 
mengikuti rombongan haji bersama Rasulullah shailallahu 'alaihi wasallam, 'A'isyah 
radhiallahu 'anha didatangi haid, lalu beliau bertanya hukumnya. Rasulullah 
menjawab: 

"Lakukan apa yang telah dilakukan oleh orang haji kecuali jangan 
bertawaf di Ka'abah sehingga kamu bersuci." [Shahih Muslim - no: 1211] 

Akan tetapi diharuskan melaksanakan lain-lain amalan daripada haji dan 
umrah seperti sa'e antara Safa dan Marwah, wuguf, bermalam di Mudzalifah dan 


12 Maka apabila seorang wanita merasakan sudah tiba masa haidnya, sama ada kerana ukuran 

kebiasaan di kalendar atau sebagainya, dia tetap dikira suci sehinggalah darah haid mengalir keluar, 
(penyunting) 

Mina, melontar jamrah dan sebagainya. 

Apabila seorang wanita telah menyempurnakan ibadah haji dan umrah lalu 
dia didatangi haid yang berterusan sehingga saat hendak balik ke negerinya, dia 
boleh balik tanpa melakukan tawaf wida' (tawaf selamat tinggal). Ini berdasarkan 
hadis Ibn 'Abbas radhiallahu 'anh: 

" Orang ramai disuruh untuk mengakhiri pertemuan mereka di al-Bait 
(Ka'bah dengan tawaf), kecuali (suruhan ini) diringankan daripada wanita 
yang sedang haid." [Shahih Muslim - no: 1328 (Kitab al-Haj )] 

Adapun amalan datang ke pintu Masjid al-Haram dan berdoa bagi wanita haid 
yang hendak balik ke negerinya, maka ia tidak berasal daripada Rasulullah 
shallallahu 'alaihi wasallam. Perlu diingatkan bahawa setiap ibadat hendaklah berasal 
daripada Rasulullah shallallahu 'alaihi wasallam. 

Bahkan amalan di atas bertentangan dengan apa yang diajar oleh Rasulullah, 
di mana apabila Safiyah radhiallahu 'anha didatangi haid sesudah tawaf ifahad, 
baginda bersabda kepada beliau: " Maka hendaklah dia beransur pergi." [ Shahih 
Muslim - no: 1211 (Kitab al-Haj )] 

Baginda tidak menyuruh Safiyah pergi ke pintu masjid padahal jika yang 
sedemikian adalah amalan yang disyari'atkan pasti baginda akan menjelaskannya. 

Demikian hukumnya bagi tawaf wida' dan wanita yang didatangi haid. Adapun 
tawaf wajib bagi ibadah haji dan umrah, ia tidak gugur daripada wanita yang 
didatangi haid. Dia tetap wajib melaksanakannya apabila sudah suci. 


Kelima : Duduk Dalam Masjid. 

Diharamkan bagi wanita yang sedang haid untuk berada atau duduk dalam 
masjid, termasuk padang yang digunakan untuk solat Hari Raya. Ini berdasarkan 
hadis yang diriwayatkan oleh Umm 'Athiah radhiallahu 'anha bahawa Rasulullah 
shalallahu 'alaihi wasallam telah bersabda: 

" Suruhlah keluar wanita-wanita dan anak-anak gadis yang berada di 
dalam rumah (kepada soiat dua hari raya) supaya mereka dapat 
menyaksikan kebaikan dan seruan orang mukmin, dan jauhilah wanita haid 
daripada mushalla (tempat lapang solat Hari Raya)." [Shahih al-Bukhari - no: 
1652 (Kitab al-Haj )] 

Keenam : Bersetubuh. 

Diharamkan bagi seorang suami untuk menyetubuhi isterinya yang sedang 
haid. Demikian juga, diharamkan bagi seorang isteri yang sedang haid untuk 
membiarkan suaminya menyetubuhinya. Dalilnya adalah firman Allah Subhanahu wa 

Ta'ala: 


Dan mereka bertanya kepadamu (wahai Muhammad), mengenai (huku 
m) haid. Katakanlah: "Darah haid itu satu benda yang mendatangkan 
mudarat." Oleh sebab itu hendaklah kamu menjauhkan diri dari perempuan 
(jangan bersetubuh dengan isteri kamu) dalam masa datang darah haid itu, 
dan janganlah kamu hampiri mereka (untuk bersetubuh) sebelum mereka 
suci. 


Kemudian apabila mereka sudah bersuci maka datangilah mereka 
menurut jalan yang diperintahkan oleh Allah kepada kamu. SesungguhNya 
Allah mengasihi orang-orang yang banyak bertaubat, dan mengasihi orang- 
orang yang sentiasa mensucikan diri. [al-Baqarah 2:222] 

Yang dimaksudkan dengan al-Mahidh ialah masa haid dan tempatnya ialah di 
faraj. Larangan ini juga berdasarkan sebuah hadis Rasulullah shallallahu 'alaihi 
wasallam : 

"Lakukanlah apa sahaja (dengan isterimu yang sedang haid) kecuali 
nikah (bersetubuh)." [Shahih Muslim - no: 302 Kitab al-Haid)]. 

Lebih dari itu umat Islam telah bersepakat bahawa haram hukumnya 
bersetubuh dengan isteri yang sedang haid. 

Oleh itu tidak halal bagi seorang yang beriman kepada Allah dan Hari Akhirat 
untuk melakukan kemungkaran bersetubuh ketika haid. Larangan ini telah 
ditunjukkan oleh al-Qur'an, al-Sunnah dan ijma' (kesepakatan) umat Islam. 

Justeru jika seseorang itu tetap melakukan kemungkaran bersetubuh ketika 
haid, maka termasuklah dia di kalangan orang-orang yang memerangi Allah dan 
Rasul-Nya serta mengikuti jalan yang selain daripada jalan orang-orang Islam. Imam 
al-Nawawi rahimahuiiah dalam kitabnya al-Majmu' Syarh al-Muhazzab, jld. 2, ms. 
374 menukil kata-kata Imam al-Syafi'e rahimahuiiah: 

Sesiapa yang melakukannya maka sesungguhnya dia melakukan dosa besar, 

demikian berkata para sahabat kami (para tokoh Mazhab al-Syafi'e), manakala yang 
selainnya (para tokoh mazhab lain) berkata: Sesiapa yang menghalalkan setubuh 
dengan wanita haid dihukumkan kafir. 

Selain itu, dihalalkan bagi suami untuk memuaskan nafsunya dengan 
berciuman, berpelukan, bersentuhan dan lain-lain, asalkan bukan faraj. Malah lebih 
utama jika tidak bersentuhan kulit pada kawasan yang terletak antara pusat dan 
lutut kecuali dengan berlapik. 'A'isyah radhiallahu ’anha berkata: 

"(, Nabi shallallahu 'alaihi wasallam) menyuruhku supaya memakai 
kain kemudian baginda menyentuhiku sedangkan aku sedang haid." [ Shahih 
al-Bukhari - no: 301 (Kitab al-Haid)] 


Ketujuh : Talak (Cerai) 

Diharamkan ke atas suami untuk menceraikan isterinya yang sedang haid. 
Dalilnya adalah firman Allah Subhanahu wa Ta'ala: 

Wahai Nabi! Apabila kamu - (engkau dan umatmu) - hendak 
menceraikan isteri-isteri (kamu), maka ceraikanlah mereka pada masa 
mereka dapat memulakan iddahnya. [al-Talaq 65:01] 

Seorang isteri diketahui memulakan iddahnya dengan kehamilan atau datang 
haid sesudah berlalu waktu suci. Seorang suami menyetubuhi isterinya ketika suci 
lalu kemudian menceraikannya, iddah isteri diketahui dengan kehamilan. Jika tidak 
hamil, maka iddah isteri diketahui dengan datang haid. Seorang suami tidak boleh 
menceraikan isterinya yang sedang haid kerana masa haid tidak dikira sebagai 
permulaan iddah. 

Maka menceraikan wanita yang sedang haid adalah haram berdasarkan ayat 
di atas. Lebih dari itu tercatit di dalam kitab Shahih al-Bukhari dan Shahih Muslim 
serta kitab-kitab hadis yang lain, 'Abd Allah ibn 'Umar radhiallahu 'anhuma pernah 
menceraikan isterinya yang sedang haid. 'Umar radhiallahu 'anh memberitahu hal ini 
kepada Rasulullah shallallahu 'alaihi wasallam. Wajah Rasulullah berubah kerana 
marah dan baginda menyuruh Ibn 'Umar merujuk kembali isterinya, kemudian 
memegangnya sehingga dia suci, kemudian haid, kemudian suci. Kemudian jika dia 
mahu, boleh memegangnya (memperisterikannya seperti biasa) dan jika dia mahu, 
boleh menceraikannya sebelum menyetubuhinya. Maka demikianlah iddah yang Allah 

telah perintahkan bahawa diceraikan wanita padanya. 13 

Justeru jika seorang suami menceraikan isterinya yang sedang haid, dia 
berdosa. Dia wajib bertaubat kepada Allah Subhanahu wa Ta'ala. Kemudian 
hendaklah dia mengambil isterinya kembali di bawah jagaannya untuk diceraikan 
dengan penceraian yang menepati syari'at Allah dan Rasul-Nya. 

Iaitu, hendaklah dia tidak menyetubuhi isterinya sehinggalah dia (isteri) 
menjadi suci dari haid. Kemudian barulah dijatuhkan talak (diceraikan), ditunggu 
hingga datang haid sekali lagi, kemudian suci semula. Maka setelah itu jika dia 
(suami) ingin kembali bersama isterinya maka dia boleh rujuk semula. Jika dia 
(suami) tidak ingin maka boleh dilepaskan, dengan syarat tidak disetubuhi isterinya 
dalam jangka masa tersebut. 

Hukum haram menceraikan isteri yang sedang haid memiliki 3 pengecualian: 
Pertama : 

Tidak mengapa (tidak haram) menceraikan isteri yang sedang haid jika sejak 
bernikah pasangan suami isteri tersebut belum pernah bersamaan atau bersetubuh. 
Ini kerana tidak ada iddah bagi isteri dalam kes seperti ini sehingga penceraian yang 
dijatuhkan ke atasnya tidak menyalahi firman Allah di atas. 

Kedua : 


Tidak mengapa (tidak haram) menceraikan isteri yang didatangi haid ketika 
sedang hamil. Hal ini telah diterangkan sebelum ini dalam Bab kedua, dalam 
perbincangan Haid Wanita Hamil. 


Tidak mengapa (tidak haram) jika berlaku penceraian secara tebus talak 
(khulu'). Iaitu seorang suami yang menceraikan isterinya yang sedang haid dengan 
mengambil bayaran. 

Dalilnya adalah sebuah hadis daripada Ibn 'Abbas radhiallahu 'anh yang 
menceritakan tentang isteri Thabit bin Qays radhiallahu 'artha yang datang menemui 
Rasulullah shallallahu 'alaihi wasallam lalu berkata: 

" Wahai Rasulullah, sesungguhnya aku tidak mencelanya (suaminya: 
Thabit bin Qays) kerana akhlak dan agamanya tetapi aku membenci 


Lihat Shahih al-Bukhari - no: 4908 (Kitab al-Tafsir). (penyunting) 

kekufuran dalam Islam." Rasulullah shallallahu 'a la ih i wasallam bertanya: 
" Adakah kamu mengembalikan kebunnya?" Isteri Thabit menjawab: "Ya." 
Maka Rasulullah shallallahu 'alaihi wasallam bersabda (kepada Thabit): 
Terimalah kebunmu dan ceraikanlah dia dengan satu talak." [ Shahih al- 
Bukhari - no: 5273 (Kitab al-Thalaq) ] 

Dalam hadis di atas, Rasulullah shallallahu 'alaihi wasallam tidak bertanya 
sama ada isteri Thabit bin Qays sedang haid atau tidak. Akan tetapi memandangkan 
talak ini adalah tebusan seorang isteri untuk dirinya sendiri, maka ia diharuskan 
dalam semua keadaan tanpa mengira sama ada sedang haid atau tidak. 

Imam Ibn Qudamah rahimahullah di dalam kitabnya al-Mughni menerangkan 
sebab diharuskan tebus talak (khulu 0 bagi seorang isteri yang sedang haid: 

Larangan untuk menceraikan isteri yang sedang haid ialah bagi mengelakkan 
mudarat tempoh iddah yang panjang. Akan tetapi diharuskan tebus talak kerana kes 
tebus talak membabitkan seorang isteri yang menghadapi kehidupan bersama suami 
yang dia benci. Ini adalah satu mudarat yang besar ke atas isteri berbanding mudarat 
tempoh iddah yang panjang. Antara dua mudarat, perlu ditolak mudarat yang lebih 
besar. Atas dasar ini, Rasulullah shallallahu 'alaihi wasallam tidak bertanya kepada 
isteri yang hendak menebus talak dirinya (sama ada dia sedang haid atau tidak). 

Demikianlah 3 pengecualian yang membolehkan penceraian ketika seorang 
isteri sedang haid. 

Selain itu sebagai poin tambahan, diharuskan melangsungkan akad nikah 
dengan seorang wanita yang sedang haid. Tidak ada dalil yang menegah hal ini. 
Akan tetapi lebih utama jika diperhatikan kedudukan bakal suami tersebut sama ada 
dia boleh mengawal dirinya daripada terus menyetubuhi isteri barunya itu yang 
sedang haid. Jika dia dapat mengawal dirinya maka tidak mengapa untuk 
meneruskan akad nikah. Akan tetapi jika tidak, maka lebih utama untuk 
ditangguhkan sehingga bakal isteri menjadi suci supaya tidak terjadi persetubuhan 
yang dilarang. 


Kelapan : Dikira Bilangan Talak Dengan Haid. 

Apabila seorang suami menceraikan isterinya selepas menyetubuhinya, maka 
wajib ke atas isteri tersebut menghitung iddahnya dengan kedatangan tiga kali haid 
yang sempurna. Syarat ini adalah bagi isteri yang masih didatangi putaran haid dan 

tidak hamil. Dalilnya adalah firman Allah Subhanahu wa Ta'ala : 


Dan isteri-isteri yang diceraikan itu hendaklah menunggu dengan 
menahan diri mereka (daripada berkahwin) selama tiga kali haid. [al-Baqarah 
2:228] 


Syarat menghitung iddah sepertimana di atas memiliki beberapa 
pengkhususan bagi kes yang berbeza-beza: 

Pertama : 

Jika isteri yang diceraikan sedang hamil, hitungan iddahnya adalah dengan 
kelahiran anak tanpa mengira sama ada tempoh hamilnya adalah panjang atau 
pendek. Firman Allah Subhanahu wa Ta'ala: 

Dan perempuan-perempuan mengandung, tempoh iddahnya ialah 
hingga mereka melahirkan anak yang dikandungnya. [al-Thalaq 65:04] 

Kedua : 


Jika isteri yang diceraikan tidak memiliki putaran haid, seperti kanak-kanak 
yang belum haid, orang tua yang putus haid, wanita yang dibuang rahimnya kerana 
sebab perubatan dan sebagainya, maka hitungan iddahnya ialah tiga bulan. Allah 
Subhanahu wa Ta'ala berfirman: 


Dan perempuan-perempuan dari kalangan kamu yang putus asa dari 
kedatangan haid, jika kamu menaruh syak (terhadap tempoh idah mereka) 
maka iddahnya ialah tiga bulan; dan (demikian) juga iddah perempuan- 
perempuan yang tidak berhaid. [al-Thalaq 65:04] 


Jika isteri yang diceraikan memiliki putaran haid tetapi ia terhenti kerana 
faktor yang diketahui seperti sakit atau sedang menyusu, maka dia wajib menunggu 
sehingga haidnya datang kembali dan menghitungnya dengan 3 putaran haid yang 
sempurna. Seluruh proses menunggu dan 3 putaran haid tersebut adalah tempoh 
iddah baginya, sekalipun ia mengambil masa yang agak lama. 

Bagi kes di atas, jika isteri yang terhenti haidnya kembali sembuh atau selesai 
menyusu namun haidnya tetap tidak datang kembali, maka iddahnya adalah selama 
12 bulan (setahun) bermula dari saat kesembuhannya atau akhir menyusu. Inilah 


al-Firdaus.Com 


34 ia 

Petunjuk al-Qur'an dan al-Sunnah berkenaan Haid, Istihadah dan Nifas. 

pendapat yang benar lagi selari dengan kaedah-kaedah syarak kerana kes ini 
dikategorikan sebagai wanita yang tidak didatangi haid dengan sebab yang tidak 
diketahui. Tempoh iddah 12 bulan merangkumi 9 bulan masa mengandung sebagai 
langkah berhati-hati kerana ia adalah tempoh hamil yang lazim dan 3 bulan sebagai 
bilangan iddah. 

Keempat : 

Jika isteri yang diceraikan belum bersama-samaan dan bersetubuh dengan 
suami, maka baginya tidak ada hitungan iddah. Dalilnya ialah firman Allah 
Subhanahu wa Ta'ala : 


Wahai orang-orang yang beriman, apabila kamu berkahwin dengan 
perempuan-perempuan yang beriman, kemudian kamu ceraikan mereka 
sebelum kamu menyentuhnya (bersetubuh), maka tiadalah kamu berhak 
terhadap mereka mengenai sebarang iddah yang kamu boleh hitungkan 
masanya. Oleh itu, berilah "mut'ah" (pemberian sagu hati) kepada mereka, 
dan lepaskanlah mereka dengan cara yang sebaik-baiknya. [al-Ahzab 33:49] 


Kesembilan : Menghukum Kekosongan Rahim. 

Kekosongan rahim bermaksud tidak hamil. Sebagai contoh, seorang isteri 
yang kematian suami berkahwin dengan suami yang baru. Suami yang baru tidak 
boleh menyetubuhinya sehingga dia didatangi haid atau jelas hamil. Jika isteri 
tersebut hamil maka dihukumkan bahawa kandungannya itu adalah daripada zuriat 
suaminya yang meninggal dunia. Sebaliknya jika isteri didatangi haid maka 
dihukumkan bahawa dia tidak mengandung apa-apa daripada suaminya yang 
meninggal dunia. Maka kedatangan haid menandakan kekosongan rahim. 


Kesepuluh : Wajib Mandi. 

Apabila haid berhenti, wajib mandi dengan mengenakan air ke seluruh 
anggota badan berdasarkan perintah Rasulullah shallallahu 'alaihi wasallam kepada 
Fathimah binti Abi Hubaisy radhiallahu 'anha\ 

"Apabila datang haid maka hendaklah kamu meninggalkan solat, dan 


al-Firdaus.Com 


i 35 

Petunjuk al-Qur'an dan al-Sunnah berkenaan Haid, Istihadah dan Nifas. 

apabila hilang haid maka hendaklah kamu mandi dan soiat." [Shahih al- 
Bukhari - no: 320 (Kitab al-Haid)] 

Syarat paling minimum bagi mandi wajib adalah dikenakan air pada seluruh 
anggota badan termasuklah ke bawah rambut. Cara yang afdhal ialah sebagaimana 
tunjuk ajar Rasulullah shallallahu 'alaihi wasallam kepada Asma' binti Syakl 
radhiallahu 'anha\ 

''(Orang yang akan mandi), ambillah air dan daun bidara. Kemudian 
dia berwudhu' dan memperelokkan wudhu'nya. Kemudian dia menjirus air 
ke atas kepalanya lalu dia menggosok kepalanya dengan bersungguh- 
sungguh sehingga air sampai ke kulit kepala. Kemudian dia menjirus air ke 
atas badannya. Kemudian dia mengambil cebisan kain yang diletak wangian 
lalu dia bersuci dengannya. " 

Asma' bertanya: " Bagaimana saya bersuci dengannya (cebian kain 
tersebut)?" 

Rasulullah menjawab: "Subhanaiiah! Bersuci la h dengan ia" 

Lalu berkata 'A'isyah kepada Asma': ''Kamu menyapu kesan-kesan 
darah (dengan cebisan kain tersebut)." [Shahih Muslim - no: 332 (Kitab al- 
Haid)] 


Tidak wajib membuka ikatan rambut kecuali jika ia terikat dengan kuat 
kerana dibimbangi air tidak akan sampai ke kulit kepala. Umm Salamah radhiallahu 
'artha pernah bertanya kepada Rasulullah shallallahu 'alaihi wasallam: 

''Wahai Rasulullah! Sesungguhnya saya seorang wanita yang 
mempunyai rambut yang banyak (lebat), adakah perlu saya 
merungkaikannya untuk mandi junub". (Dalam riwayat yang lain): 
untuk mandi haid dan junub." 

Jawab Rasulullah: 

"Tidak, memadai kamu menyiram atas kepala kamu dengan tiga kali 
siraman, kemudian kamu menyiram atas badan kamu dengan air. Maka 
sucilah kamu." [Shahih Muslim - no: 330 (Kitab al-Haid)] 

Jika haid berhenti sesudah masuk waktu soiat maka wajib segera mandi 
supaya dapat dilaksanakan soiat dalam waktunya. Jika menghadapi kesukaran untuk 

mandi seperti musafir, tidak ada air, mudarat menggunakan air 14 atau sakit, maka 
boleh bertayamum sebagai ganti kepada mandi. Apabila faktor kesukaran hilang, 
maka wajib mandi . 15 

Adakalanya apabila haid berhenti di akhir waktu solat, tidak boleh sengaja 
menangguhkan mandi sehingga ke waktu solat yang seterusnya. Dia tetap wajib 
mandi, sekalipun hanya secara ringkas supaya tetap dapat melaksanakan solat pada 
waktunya. Selepas itu bolehlah mandi dengan sempurna . 16 


5 


Istihadah Dan Hukum-Hukumnya 


Istihadah ialah darah yang keluar secara berterusan bagi seorang wanita. Ia 
keluar tanpa terputus-putus atau mungkin terputus sekejap seperti sehari-dua dalam 

14 Seperti di musim dingin di mana menggunakan air yang sejuk untuk mandi boleh mendatangkan 
mudarat. Akan tetapi di masa kini kebanyakan bilik mandi sudah dilengkapi dengan sistem air yang 
panas, (penyunting) 

15 Dalam suasana kesukaran sepertimana yang disebut di atas, solat yang dilaksanakan oleh 
seorang wanita tetap sah sekalipun dengan hanya bertayamum untuk suci daripada haid. Apabila faktor 
kesukaran hilang dan dia dapat mandi wajib seperti biasa, tidak perlu diulangi solat-solat tersebut, 
(penyunting) 

16 Jika diperhatikan tunjuk ajar Rasulullah shallallahu 'alaihi wasallam tentang tatacara mandi wajib, 
ia adalah mudah lagi ringkas. Rujuk semula hadis Asma' binti Syakl dan Umm Salamah di atas. Akan 
tetapi sebahagian muslimah masa kini telah menyulitkan mandi dengan pelbagai gunaan sabun, shower 
gel, rendaman herba, shampoo buah-buahan, skrub muka dan lain-lain lagi. Mandi sebegini sudah 
menjadi kelaziman sehingga dianggap "tidak sah" tanpanya. Yang benar mandi wajib yang dituntut oleh 
syari'at Islam adalah mudah lagi ringkas sehingga boleh disempurnakan dalam masa yang singkat sahaja, 
(penyunting) 

sebulan. 

Dalil bagi kes pertama, yakni darah keluar tanpa terputus-putus ialah 
sebagaimana aduan Fathimah binti Abi Hubaisy radhiallahu 'anha kepada Rasulullah 
shallallahu 'alaihi wasallam sebagaimana di dalam Shahih al-Bukhari : "Ya 

Rasulullah! Sesungguhnya aku tidak suci" manakala dalam satu riwayat yang 
lain: "Aku didatangi istihadah maka aku tidak suci." 

Dalil bagi kes kedua, yakni darah keluar dengan terputus sekejap ialah kisah 
Himnah binti Jahsy radhiallahu 'anha yang datang menemui Rasulullah shallallahu 
'alaihi wasallam lalu berkata: "Ya Rasulullah i, sesungguhnya aku didatangi 
darah istihadah yang banyak." \ Musnad Ahmad, Sunan Abu Daud dan Sunan al- 
Tirmizi dan beliau (al-Tirmizi) mensahihkannya.] 

Terdapat tiga cara bagi membezakan antara darah haid dan istihadah: 

Pertama : 

Wanita yang memiliki masa haid yang tetap (tempoh dan putarannya). Maka 
baginya hukum haid dalam masa yang tetap tersebut dan hukum istihadah bagi 
waktu selainnya. 

Contohnya ialah seorang wanita yang lazimnya didatangi haid selama enam 
hari bermula awal setiap bulan. Kemudian (pada satu bulan) dia mengalami 
pendarahan yang berterusan. Maka pendarahan enam hari yang pertama bermula 
dari awal bulan dikira sebagai haid manakala hari-hari selebihnya dikira sebagai 
istihadah. 

'A'isyah radhiallahu 'anha menerangkan bahawa Fathimah binti Abi Flubaisy 
radhiallahu 'anha pernah bertanya kepada Rasulullah shallallahu 'alaihi wasallam : 

"Sesungguhnya aku didatangi istihadah, maka aku tidak suci. Adakah 
aku perlu meninggalkan solat?". Rasulullah menjawab: "Tidak, 

sesungguhnya itu ialah 'irq (penyakit). Tinggalkan solat pada kadar haid 
yang kebiasaan bagi kamu, kemudian hendaklah kamu mandi dan dirikan 
solat." [Shahih al-Bukhari - no: 325 (Kitab al-Haid )] 

Hal yang sama pernah berlaku kepada Umm Flabibah binti Jahsy radhiallahu 
'anha dan Rasulullah shallallahu 'alaihi wasallam bersabda kepada beliau: 

"Duduklah (daiam keadaan haid) sekadar mana yang pernah kamu 
alami dari hari-hari haid kamu (yang biasa), kemudian hendaklah kamu 

mandi dan solat". [ Shahih Muslim - no: 334 (Kitab al-Haid )] 

Kesimpulannya, bagi wanita yang memiliki masa haid yang tetap (tempoh dan 
putarannya), hendaklah dia mengira masa haidnya mengikut kebiasaan. Jika ada 
pendarahan pada hari-hari seterusnya, hendaklah dia mandi dan solat mengikut 
ukuran masa haidnya yang biasa. Tidak perlu diberi perhatian kepada pendarahan 
pada hari-hari seterusnya kerana itu adalah istihadah. 

Kedua : 


Wanita yang tidak memiliki masa haid yang tetap atau diketahui (tempoh 
dan putarannya). Contohnnya darah yang keluar secara berterusan sejak awal. Maka 
baginya dibezakan antara darah haid dan darah istihadah dengan memerhatikan 
sifat-sifat darah tersebut. Darah yang berwarna hitam (merah kehitaman) dan/atau 
pekat dan/atau berbau, ia adalah darah haid. Selainnya adalah darah istihadah. 

Sebagai contoh, seorang wanita yang mengalami pendarahan secara 
berterusan. Akan tetapi pada hari kesepuluh kelihatan perbezaan sifat darah: 

□ Sehingga hari kesepuluh darah berwarna hitam (merah kehitaman) manakala 
selepas itu ia berwarna merah. Maka darah yang berwarna hitam adalah haid, 
darah yang berwarna merah adalah istihadah. 

□ Sehingga hari kesepuluh darah bersifat pekat manakala selepas itu menjadi 
cair. Maka darah yang pekat adalah haid, darah yang cair adalah istihadah. 

□ Sehingga hari kesepuluh darah memiliki bau manakala selepas itu tiada lagi 
bau. Maka darah yang berbau adalah haid, darah yang tidak berbau adalah 
istihadah. 

Diriwayatkan dalam sebuah hadis bahawa Rasulullah shallallahu 'alaihi 
wasallam bersabda kepada Fathimah binti Abi Hubaisy radhiallahu 'anha\ 

''Apabila darah itu adalah haid maka sesungguhnya ia hitam (lagi) 
dikenali, justeru hendaklah kamu menahan dari melakukan solat. Jika ia 
adalah (darah) selain itu maka hendaklah kamu berwudhu' dan mendirikan 
solat kerana sesungguhnya ia adalah (darah) penyakit." [ Sunan Abu Daud - 
no: 247 (Kitab al-Thaharah) dan Sunan al-Nasa'i dengan disahihkan oleh Ibn Hibban 
dan al-Hakim] 

Hadis di atas memiliki perbincangan dari sudut sanad dan matannya, akan 
tetapi para ilmuan rahimahumullah telah beramal dengannya. Bahkan ia adalah lebih 


al-Firdaus.Com 


i 39 

Petunjuk al-Qur'an dan al-Sunnah berkenaan Haid, Istihadah dan Nifas. 

utama daripada membiarkan persoalan ini kepada adat kebiasaan wanita. 17 
Ketiga : 


Wanita yang tidak memiliki masa (tempoh dan putaran) haid yang tetap dan 
tidak juga memiliki sifat-sifat darah yang dapat dibezakan antara haid dan 
istihadah. Maka baginya masa haid diukur berdasarkan kebiasaan wanita, waktu 
selebihnya dikira sebagai istihadah. 

Sebagai contoh, wanita yang menghadapi kes ketiga ini melihat darah keluar 
secara berterusan bermula pada hari Khamis yang pertama dalam bulan tersebut. 
Maka hendaklah dia melihat kebiasaan para wanita lain yang menghampirinya dan 
menjadikan tempoh haid mereka sebagai ukuran ke atas dirinya. Jika pada 
kebiasaannya mereka didatangi haid selama enam atau tujuh hari, maka 
demikianlah juga ukuran ke atas dirinya. Oleh itu enam atau tujuh hari yang 
pertama pendarahan, bermula daripada hari Khamis, dianggap sebagai haid. Hari- 
hari seterusnya dianggap sebagai istihadah. 

Hadis berikut menjadi rujukan dalam kes ketiga ini. Himnah binti Jahsy 
radhiallahu 'anha pernah bertanya kepada Rasulullah shallallahu 'alaihi wasallarrr. 

"Ya Rasulullah! Sesungguhnya saya seorang wanita yang didatangi 
istihadah yang amat banyak, apakah pandangan engkau berkenaannya? 
Sesungguhnya ia menegah aku daripada mendirikan solat dan puasa. " 

Rasulullah menjawab: "Aku akan terangkan untuk kamu (cara 
menggunakan) al-Kursuf (kapas yang diletakkan di faraj), sesungguhnya ia 
dapat menghilangkan darah . " 

Himnah berkata: "Ia (darah saya) lebih banyak dari demikian itu". 

Rasulullah bersabda: "Sesungguhnya ia (pendarahan kamu) adalah 
hentakan dari hentakan-hentakan syaitan, maka (apabila) kamu didatangi 
haid selama enam atau tujuh hari pada ilmu Allah Ta'ala, hendaklah kamu 
mandi apabila kamu lihat bahawa kamu telah suci (dari darah haid), maka 
hendaklah kamu solat pada pada dua puluh tiga malam atau dua puluh 
empat malam dan siangnya dan hendaklah kamu berpuasa. " [Sunan Abu Daud 
- no: 248 (Kitab al-Thaharah) dan Sunan al-Tirmizi - no: 118 (Kitab ai-Thaharah) 

17 Maksudnya, jika persoalan ini dibiarkan kepada adat kebiasaan wanita, ia akan terdedah kepada 

pelbagai pendapat dan hukum yang tidak benar. Justeru lebih baik menggunakan hadis di atas sebagai 
rujukan. Sekalipun ia memiliki perselisihan pendapat dari sudut kekuatannya, maksudnya tetap selari 
dengan lain-lain petunjuk syari'at sehingga menjadi amalan para ilmuan sejak dari dahulu, (penyunting) 

dan berkata al-Tirmizi, hadis ini hasan sahih] 

Sabda Rasulullah: "Enam atau tujuh hari" bukanlah penetapan tetapi 
ijtihad. Oleh itu hendaklah setiap wanita yang menghadapi kes ketiga ini berijtihad 
akan satu tempoh haid yang sesuai baginya. Ijtihad dibuat dengan merujuk kepada 
tempoh haid yang lazim dihadapi oleh para wanita lain yang menghampiri dirinya, 
seperti daripada keluarga atau adik beradik yang sama, rakan-rakan yang sebaya 
umurnya dan lain-lain lagi . 18 

Demikian tiga cara yang paling lazim bagi membezakan antara darah haid 
dan istihadah. Sebagai penjelasan tambahan, kadang-kala berlaku pendarahan yang 
disalah anggap sebagai istihadah. Kesalahan ini boleh berlaku dalam dua kes: 

Pertama : 

Wanita yang mengetahui dengan jelas bahawa dia tidak akan didatangi haid 
lagi, seperti setelah melakukan pembedahan yang melibatkan pemotongan atau 
ikatan rahim. Maka baginya, yang mengalir keluar bukanlah istihadah tetapi al- 
Sufrah (cecair kekuningan) dan al-Kudrah (cecair kekeruhan antara kuning dan 
hitam) atau basahan. Maka hendaklah dia mendirikan solat dan puasa, serta boleh 
bersetubuh dengan suaminya. Dia tidak diwajibkan mandi (mandi wajib) kerana 
darah yang keluar tersebut. 

Akan tetapi hendaklah dia membasuh faraj serta mengikatnya dengan kain 19 
supaya dapat mencegah darah daripada mengalir keluar. Bagi setiap solat fardhu, 
hendaklah dia berwudhu' sesudah masuk waktu kemudian terus bersolat. Bagi 
setiap solat sunat, hendaklah dia berwudhu' apabila sahaja hendak mendirikannya . 20 


18 "Para wanita lain" ini hendaklah memiliki tempoh dan putaran haid yang normal. Sebagai contoh, 
jika seorang wanita menghadapi kes ketiga ini, hendaklah dia merujuk kepada tempoh dan putaran haid 
yang lazim bagi adik beradiknya yang lain. Jika mereka didatangi haid selama 10 hari setiap satu bulan, 
maka tempoh 10 hari tersebut menjadi ukuran bagi dirinya juga. Maka bagi pendarahan berterusan yang 
dihadapinya, 10 hari setiap bulan dianggap sebagai haid manakala selebihnya dianggap istihadah. 
(penyunting) 

19 Atau tuala wanita (penyunting). 

20 Maksudnya, satu wudhu' bagi satu solat. Hukum ini khusus sebagai satu kemudahan ( rukhsah ) 
untuk kes ini sahaja supaya apa-apa yang mengalir keluar dari faraj tidak dikira membatalkan solat. 
Justeru tidak boleh menggunakan wudhu' yang sama untuk dua solat, seperti menggunakan wudhu' yang 
sama untuk menunaikan solat Maghrib dan "menyimpannya" untuk solat Isya' kemudian. Juga tidak boleh 
berwudhu' jauh sebelum waktu solat, seperti mengambil wudhu' pada pukul 6 petang untuk solat Maghrib 
pada pukul 7.30 malam, (penyunting) 

Kedua : 


Wanita yang tidak tahu secara jelas sama ada dia akan didatangi haid atau 
tidak. Maka baginya, pendarahan yang berlaku dianggap sebagai haid dan istihadah, 
dibezakan dengan tiga cara yang telah disebut di atas. 

Rasulullah shallallahu 'alaihi wasallam telah bersabda kepada Fathimah binti 
Abi Hubaisy: 

" Sesungguhnya yang demikian itu ialah 'irq (penyakit) bukanlah 
darah haid maka apabila datang haid maka hendaklah kamu meninggalkan 
soiat." [Shahih al-Bukhari - no: 306 (Kitab al-Haid )\ 

Sabda Rasulullah: "...Maka apabila datang haid..." menjadi petunjuk yang 
membezakan antara haid dan istihadah. Maka bagi seorang wanita yang mungkin 
baginya untuk datang haid, maka hendaklah dia membezakan antara haid dan 
istihadah sepertimana tiga cara yang disebut di atas. Bagi wanita yang tidak 
mungkin didatangi haid maka yang wujud hanyalah 'Irq (penyakit) dalam apa jua 
keadaan sekalipun. 


Hukum-Hukum Istihadah. 

Sebelum ini dalam Bab 4 kita telah bahas hukum-hukum yang diwajibkan ke 
atas wanita yang sedang haid. Kini kita akan bahas pula hukum-hukum yang 
diwajibkan ke atas wanita yang beristihadah. Apabila seorang wanita telah 
memastikan bahawa dia sedang mengalami pendarahan istihadah dan bukan haid, 
maka hukum-hukum yang diwajibkan ke atasnya adalah sama sepertimana wanita 
yang suci kecuali dalam tiga perkara berikut: 

Pertama : 

Wanita yang beristihadah wajib berwudhu' setiap kali hendak soiat. Ini 
berdasarkan sabda Rasulullah shallallahu 'alaihi wasallam kepada Fathimah binti Abi 
Flubaisy radhiallahu 'anha di dalam Shahih al-Bukhari - no: 228: ” Kemudian 
hendaklah kamu berwudhu' pada setiap soiat." Hadis ini memberi makna 
bahawa dia tidak berwudhu' untuk soiat yang berwaktu kecuali selepas masuk 
waktunya. Adapun bagi soiat yang tidak berwaktu (soiat sunat) maka dia berwudhu' 
ketika hendak melaksanakannya. 

Kedua : 


al-Firdaus.Com 


42 Kia 

Petunjuk al-Qur'an dan al-Sunnah berkenaan Haid, Istihadah dan Nifas. 

Apabila wanita yang beristihadah hendak berwudhu', hendaklah dia 
membasuh kesan darah dan mengikat farajnya dengan cebisan kain yang dilapik 
dengan kapas supaya dapat menahan darah. 21 Ini berdasarkan sabda Rasulullah 
shallallahu 'alaihi wasallam kepada Himnah radhiallahu 'anha: 

" Aku akan terangkan untuk kamu (cara menggunakan) al-Kursuf 
(kapas yang diletakkan di faraj), sesungguhnya ia dapat menghilangkan 
darah. " 


Himnah berkata: "Ia (darah saya) lebih banyak dari demikian itu". 

Rasulullah bersabda: "Maka hendaklah kamu mengekangnya 

(mengikatnya)...." [Sunan al-Tirmizi - no: 118 (Kitab al-Thaharah) dan beliau 
berkata: Hadis ini hasan sahih] 

Apa yang keluar (apa-apa pendarahan) selepas itu tidaklah memudaratkan 
(tidak membatalkan wudhu') berdasarkan hadis berikut riwayat Ahmad dan Ibn 
Majah: 


"Wahai Rasulullah, Sesungguhnya aku seorang wanita yang 
mengalami istihadah sehingga aku tidak suci, apakah aku patut 
meninggalkan solat? Tidak, hendaklah kamu jauhi solat pada hari-hari 
haidmu (sahaja) kemudian hendaklah kamu mandi dan berwudhu' untuk 
setiap solat kemudian dirikanlah solat walaupun darah menitis jatuh ke atas 
tikar." 22 [Musnad Ahmad - no: 25681 dan disahihkan oleh Syu'aib al-Arnauth] 


Bersetubuh, maka para ilmuan berselisih pendapat mengenai kebolehannya. 
Pendapat yang sahih adalah ianya harus (dibolehkan) tanpa sekatan berdasarkan 
sebab-sebab berikut: 

1. Merupakan satu kelaziman bagi para wanita pada zaman Rasulullah 
shallallahu 'alaihi wasallam mengalami istihadah. Akan tetapi Allah dan Rasul- 
Nya tidak pernah menegah para suami daripada menyetubuhi isteri mereka. 

2. Allah Subhanahu wa Ta'ala berfirman: 


Atau dengan memakai tuala wanita, (penyunting) 

Musnad Ahmad - no: 25681 dan disahihkan oleh Syaikh Syu'aib al-Arnauth. (penyunting) 

Oleh sebab itu hendaklah kamu menjauhkan diri dari 
perempuan (jangan bersetubuh dengan isteri kamu) dalam masa 
datang darah haid itu. [al-Baqarah 2:222] Ayat ini menjadi dalil bahawa 
larangan bersetubuh hanyalah ke atas isteri yang sedang haid, tidak selain 
itu. 

3. Jika diharuskan solat bagi wanita yang beristihadah, maka sudah tentu 
diharuskan juga bersetubuh kerana bersetubuh adalah sesuatu yang lebih 
kecil berbanding solat. 

Pendapat yang melarang bersetubuh mengqiyaskan wanita yang beristiadhah 
dengan wanita yang haid. Ini adalah qiyas yang tidak benar kerana wanita istihadah 
dan wanita haid adalah dua kes yang saling berlainan. 


6 


Nifas dan Hukum-hukumnya 


Nifas (t*uu) ialah darah yang keluar dari rahim wanita atas sebab melahirkan 
anak. Ia keluar sama ada di saat melahirkan anak, selepas melahirkan anak atau dua 
hingga tiga hari sebelum melahirkan anak. Yang terakhir (sebelum melahirkan anak) 
hendaklah yang disertai dengan tolakan melahirkan anak(terasa nak bersalin). 

Syaikh al-Islam Ibn Taimiyyah rahimahullah berkata: 

Apa yang dilihat oleh wanita semasa bermula tolakan bersalin ialah darah 
nifas. Ia (nifas) tidak disyaratkan oleh dua atau tiga hari sebelum bersalin tetapi 
disyaratkan oleh tolakan yang mengiringi bersalin. Jika berlaku pendarahan selain itu 
(tolakan bersalin), maka ia bukan nifas. 

Para ilmuan berselisih pendapat tentang tempoh bagi nifas, sama ada lama 
atau pendek. Syaikh al-Islam Ibn Taimiyyah rahimahullah berkata: 

Bagi nifas tidak ada tempoh minimum atau maksimum. Jika ditakdirkan 
seorang wanita melihat darah lebih daripada 40 atau 60 atau 70 hari lalu kemudian 
barulah ia berhenti, maka itu adalah darah nifas. Akan tetapi jika pendarahan berlaku 
secara berterusan (melebihi tempoh di atas) maka ia adalah darah fasid (istihadah). 
Maka batasnya (bagi kes ini) ialah 40 hari kerana sesungguhnya tempoh 40 hari adalah 
kebiasaan (bagi wanita yang sudah bersalin) sebagaimana yang disebut dalam atsar- 
atsar (pendapat tokoh terdahulu). [ al-Risalah f i al-Asma' allati 'Alaq al-Syar'i al- 
Ahkam biha, ms. 37] 

Berdasarkan penjelasan di atas: 

1. Apabila menjadi kebiasaan bagi seorang wanita untuk mengalami nifas 
melebihi 40 hari dan dia dapat mengenali tanda berhentinya, maka hendaklah 
dia menunggu sehingga nifasnya berhenti. 

2. Jika hal di atas bukanlah kebiasaan bagi dirinya, hendaklah dia menjadikan 
tempoh 40 hari sebagai tanda berhenti. Hendaklah dia mandi wajib setelah 
genap 40 hari. Pendarahan seterusnya dikira sebagai istihadah dan diwajibkan 
ke atasnya hukum-hukum istihadah sebagaimana yang dibahas sebelum ini. 

3. Jika nifas berhenti dalam tempoh kurang 40 hari, maka (setelah mandi wajib) 
dia dianggap suci tanpa perlu menunggu genap 40 hari. Akan tetapi 
hendaklah dipastikan bahawa nifasnya benar-benar sudah berhenti. Jika 
nifasnya hanya berhenti dalam tempoh kurang sehari, dia belum dikira sudah 
berakhir tempoh nifasnya. 

4. Jika nifas bersambung dengan haid, maka hendaklah dia tunggu sehingga 
berhenti haidnya. Diwajibkan ke atasnya hukum-hukum haid sebagaimana 
yang dibahas sebelum ini. 

Pendarahan hanya boleh dikategorikan sebagai nifas apabila ia keluar dengan 
sebab fitrah mengandung dan melahirkan anak. Jika ia keluar dengan sebab selain 
itu, seperti keguguran, maka ia bukanlah nifas tetapi darah penyakit ( al-'Irq ) yang 
diwajibkan ke atasnya hukum-hukum istihadah. 

Masa yang paling awal untuk nifas secara fitrah ialah 80 hari sedangkan yang 
lazim ialah 90 hari daripada hari mula hamil. Syaikh al-Islam Ibn Taimiyyah menulis, 
sebagaimana yang dinukil daripada kitab al-Iqna'\ 

Apabila berlaku pendarahan kerana tolakan bersalin sebelum 80 hari (daripada 
hari mula hamil), maka janganlah dipedulikan (kerana ia bukan nifas). Seterusnya: 

1. Jika berlaku pendarahan selepas 80 hari kerana tolakan bersalin, hendaklah 
dia tidak bersolat dan tidak berpuasa (kerana ia adalah nifas). 23 

2. Jika berlaku pendarahan selepas 80 hari kerana keguguran, hendaklah dia 
mendirikan solat dan berpuasa (kerana ia bukan nifas tetapi istihadah). 

3. Jika tidak jelas baginya (sama ada pendarahan disebabkan kehamilan atau 
keguguran) maka hendaklah dihukum berdasarkan yang zahir (yang paling 
diyakini). 24 


Hukum-Hukum Nifas 

Sebagaimana haid dan istihadah, terdapat beberapa hukum yang diwajibkan 
ke atas wanita yang mengalami nifas. Secara umumnya hukum-hukum nifas adalah 
sama dengan hukum-hukum haid kecuali dalam perkara-perkara berikut: 

Pertama : Iddah. 

Nifas tidak dijadikan ukuran iddah bagi seorang isteri yang dijatuhkan talak 
(diceraikan) oleh suaminya. Oleh itu apabila seorang isteri yang hamil dicerai oleh 
suaminya, maka tempoh iddahnya ialah sehingga melahirkan anak, bukan dengan 


23 Dalam ertikata lain, syarat nifas ialah (1) ia keluar disebabkan tolakan bersalin dan (2) Ia keluar 
selepas 80 atau 90 hari daripada hari mula hamil (penyunting) 

24 Demikian adalah bagi zaman Ibn Taimiyyah yang meninggal dunia pada tahun 728H. 
Alhamdulillah, di masa kini sudah ada peralatan yang boleh menentukan kehamilan atau keguguran. Maka 
mudah bagi seorang wanita untuk membezakan pendarahannya sama ada disebabkan kehamilan (nifas) 
atau keguguran (istihadah). (penyunting) 


al-Firdaus.Com 


46 


’etunjuk al-Qur'an dan al-Sunnah berkenaan Haid, Istihadah dan Nifas. 


berhentinya nifas. Apabila seorang isteri yang baru sahaja melahirkan anak dicerai 
oleh suaminya, maka iddahnya ialah menunggu hingga datang haid lalu dikira 
berdasarkan putaran haidnya, bukan berdasarkan nifasnya. Yang terakhir ini (iddah 
berdasarkan putaran haid) adalah sebagaimana yang telah dibahas dalam Bab 4, 
hukum haid yang Ketujuh dan Kelapan. 

Kedua : Ila' 

Ila' ialah tindakan seorang suami yang bersumpah tidak akan menyetubuhi 
isterinya buat selama-lamanya atau untuk satu tempoh yang melebihi empat bulan. 
Jika ini berlaku, maka tempoh empat bulan (atau lebih sebagaimana yang disumpah) 
dikira berdasarkan putaran haid isteri dan bukan berdasarkan nifasnya. 

Ketiga : Baligh. 

Tahap baligh bagi seorang wanita diukur berdasarkan datang haid dan bukan 
datang nifas. Ini kerana seorang wanita tidak mungkin akan mengalami nifas jika dia 
tidak hamil, dan dia tidak mungkin akan hamil jika tidak terlebih dahulu mengalami 
haid. 

Keempat : Nifas yang terputus-putus 

Bagi darah haid, jika ia keluar, kemudian terhenti sebentar, kemudian keluar 
semula, maka mudah untuk diyakini bahawa yang keluar semula itu adalah haid 
juga. Sebagai contoh, seorang wanita yang lazimnya memiliki tempoh haid lapan 
hari setiap bulan, lalu dia haid pada empat hari yang pertama, kemudian ia terhenti 
pada hari kelima dan keenam, kemudian ia keluar semula pada hari ketujuh dan 
lapan, maka mudah untuk diyakini bahawa yang datang semula pada hari ketujuh 
dan lapan tersebut adalah haid juga. 

Berbeza pula bagi darah nifas, para ilmuan berbeza pendapat ke atas kes 
nifas yang terputus. Umumnya terdapat dua pendapat: 

Pendapat Pertama: 

Apabila nifas terhenti sebelum 40 hari kemudian ia keluar semula pada hari 
ke-40, maka yang keluar semula itu dikategorikan sebagai "darah yang disyaki". 
Dalam kategori ini, wanita yang mengalaminya wajib bersolat dan berpuasa. 
Sebelum itu ketika sedang nifas, diharamkan ke atasnya apa yang diharamkan ke 
atas wanita yang sedang haid. 25 Dia wajib mengqada puasanya selepas suci (jika dia 
nifas dalam bulan Ramadhan). Ini adalah pendapat yang mayshur dalam Mazhab 

25 Seperti solat, puasa dan tawaf, (penyunting) 

Hanbali. 

Pendapat Kedua: 

Apabila darah keluar pada suasana yang lazimnya disebabkan oleh faktor 
nifas, maka ia adalah nifas. Apabila darah keluar pada suasana yang lazimnya 
disebabkan oleh faktor haid, maka ia adalah haid. 26 Apabila darah keluar secara 
berterusan, ia adalah istihadah. 

Pendapat yang kedua inilah dianggap yang benar. Imam Ibn Qudamah 
rahimahullah di dalam kitabnya al-Mughni, jld. 1, ms. 349 menukil kata-kata Imam 
Malik rahimahullah : Jika dia (wanita) melihat darah selepas dua atau tiga hari, yakni selepas 
habis nifas, maka ia adalah darah nifas dan jika selepasnya ( lebih dari tiga hari) maka ia 
adalah darah haid. 27 Pendapat kedua ini juga merupakan pilihan Syaikh al-Islam Ibn 
Taimiyyah rahimahullah. 

Kelima : Bersetubuh 

Apabila seorang wanita menjadi suci daripada haidnya lebih awal daripada 
tempoh yang biasa baginya, diharuskan bagi suami menyetubuhinya. Akan tetapi 
apabila seorang wanita yang sedang nifas suci daripada nifasnya lebih awal daripada 
tempoh 40 hari, wujud perselisihan pendapat sama ada harus atau tidak bagi suami 
menyetubuhinya. 

Yang benar diharuskan bagi suami menyetubuhinya dan ini adalah pendapat 
majoriti ilmuan. Untuk berkata "tidak harus" memerlukan dalil syarak padahal tidak 
wujud dalil syarak dalam permasalahan ini. Terdapat sebuah kisah yang diriwayatkan 
oleh Imam Ahmad rahimahullah di mana isteri 'Utsman ibn Abi al-'Aas (yang baru 
suci daripada nifas) telah menghampirinya padahal di saat itu belum genap tempoh 
40 hari. Maka 'Utsman berkata: “Janganlah kamu menghampiri aku." Kisah ini tidak boleh 
dijadikan dalil menghukum "tidak harus" kerana tindakan 'Utsman mungkin di atas 
sikap berhati-hati kerana tidak yakin bahawa isterinya telah benar-benar suci atau 
akan keluar darah semula disebabkan persetubuhan atau sebagainya, Allah yang 


26 Yang dimaksudkan dengan faktor nifas ialah hamil, disertai tolakan dan paling awal 80 hingga 90 
hari selepas hari pertama hamil. Faktor haid adalah apa yang selain daripada faktor nifas kecuali jika ia 
berterusan, maka ia adalah istihadah. (penyunting) 

27 Maksudnya jika nifas terhenti kurang daripada tiga hari lalu kemudian keluar semula, yang keluar 
itu adalah nifas juga. Jika nifas terhenti lebih daripada tiga hari lalu kemudian keluar semula, yang keluar 
semula itu bukanlah nifas tetapi haid. Maka tempoh berhenti selama tiga hari adalah pembeza antara 
darah nifas atau haid, (penyunting) 

lebih mengetahui. 


w Hukum Penggunaan Ubat-Ubatan Yang Menegah Haid Atau 
Mendatangkannya Dan Yang Menegah Kehamilan Atau Menggugurkannya. 


Pertama : Ubat-Ubatan Yang Menegah Haid. 

Diharuskan menggunakan ubat-ubatan yang menegah haid dengan dua 

syarat: 

Pertama : 

Tidak berlaku mudarat ke atas dirinya. Jika mengakibatkan mudarat maka ia 
diharamkan berdasarkan firman Allah Subhanahu wa Ta'ala : 

Dan janganlah kamu sengaja mencampakkan diri kamu ke dalam 
bahaya kebinasaan. [al-Baqarah 2:195] 

Dan janganlah kamu berbunuh-bunuhan sesama sendiri. 
Sesungguhnya Allah sentiasa Mengasihani kamu. [al-Nisa' 4:29] 


Kedua : 


Penggunaannya adalah dengan izin suami. Berikut adalah contoh dua kes 
yang memerlukan izin atau pengetahuan suami: 

1. Seorang isteri yang diceraikan oleh suaminya lalu dia mengambil ubat 
penegah haid supaya tempoh iddahnya berpanjangan. Dengan itu 
berpanjanganlah tempoh pembayaran nafkah cerai oleh suaminya kepadanya. 

2. Menegah haid untuk menegah kehamilan. Walaubagaimanapun yang lebih 
utama (bagi suami isteri) ialah tidak melakukan hal ini kecuali untuk tujuan 
yang baik. Ini kerana putaran haid yang fitrah (semula jadi) adalah penting 
demi kesihatan yang normal. 


Kedua : Ubat-Ubatan Yang Mendatangkan Haid. 

Diharuskan menggunakan ubat-ubatan yang mendatangkan haid dengan 

syarat: 

Pertama : 

Bukan sebagai helah untuk meninggalkan ibadah seperti tidak solat dan 
berbuka pada bulan Ramadhan. 

Kedua : 


Mendapat izin suami kerana sengaja mendatangkan haid akan menggugurkan 
hak suami dari dua sudut: 

1. Menghalangnya daripada bersetubuh dengan isterinya. 

2. Menghalangnya untuk merujuk semula dalam kes penceraian. Iaitu isteri 
sengaja mendatangkan haid supaya tempoh iddah berlalu dengan cepat 
sehingga seandainya suami ingin merujuk semula, dia tidak sempat untuk 
berbuat demikian. 

Ketiga : Ubat-Ubatan Yang Menegah Kehamilan. 

Terdapat dua jenis ubat-ubatan yang menegah kehamilan: 

Pertama : 

Ubat yang menegah kehamilan secara tetap dan berterusan. Ini tidak 
diharuskan kerana ia mengurangkan keturunan. Tindakan ini menyalahi tujuan Islam 
yang mengutamakan umat yang ramai. Lebih dari itu seandainya dia kehilangan 
anak yang sedia ada masa kini, dia akan tinggal berseorangan sehingga ke hari tua 
(tanpa penjagaan). 

Kedua : 


Ubat yang menegah kehamilan untuk sementara waktu. Ini diharuskan 
dengan syarat mendapat keizinan suami dan tidak memudaratkan kesihatan. Contoh 
penggunaannya ialah wanita yang kerap hamil dan dia ingin merancang 
kehamilannya pada kadar sekali dalam setiap dua tahun. 

Dalil kebolehan ini tindakan para sahabat radhiallahu ’anhum di zaman 
Rasulullah shallallahu 'alaihi wasallam yang mempraktikkan al-'Azal terhadap para 
isteri mereka supaya mereka (para isteri) tidak hamil. Tindakan ini tidak ditegah oleh 
Rasulullah. al-'Azal ialah tindakan seorang suami yang apabila bersetubuh dengan 
isterinya, dia mengeluarkan alat kelaminnya dari faraj isterinya di saat hendak keluar 
air mani. 28 


Keempat : Ubat-Ubatan yang Menggugurkan Kandungan. 

Menggugurkan kandungan memiliki dua tujuan: 

Pertama : 

Bertujuan menghapuskan kandungan. Maka hukumnya terbahagi dua: 

1. Jika sudah ditiup ruh pada kandungan maka tanpa ragu lagi hukumnya ialah 
haram untuk menggugurkannya. Ia termasuk dalam kategori membunuh 


28 Lebih lanjut tentang al-'Azal, lihat buku penyunting yang berjudul Kaedah-Kaedah Memahami 

Hadis-Hadis yang Saling Bercanggah (Jahabersa, Johor Bahru 2002). Boleh juga dirujuk edisi "e-book" di 
http://www.al-firdaus.com/ 

tanpa hak yang diharamkan oleh al-Qur'an dan al-Sunnah serta kesepakatan 
umat Islam. 

2. Jika belum ditiup ruh maka wujud perselisihan pendapat sama ada harus atau 
tidak untuk menggugurkan kandungan. Sebahagian mengharuskannya, 
sebahagian menegahnya. Sebahagian lain berkata: "Harus selagi mana belum 
terbentuk segumpal darah (sebelum 40 hari)" manakala sebahagian lagi 
berkata: "Harus selagi mana pada kandungan belum terbentuk apa yang 
berupa manusia." 

Pendapat yang dipilih ialah harus menggugurkan kandungan jika bersebab 
seperti sakit, tidak dapat menanggung kehamilan dan sebagainya. Akan tetapi 
jika pada kandungan sudah jelas terbentuk apa yang berupa manusia, maka 
ditegah daripada menggugurkannya. 29 Allah yang lebih mengetahui. 


Kedua : 


Bertujuan mengeluarkan kandungan demi sesuatu manfaat. Ini lazimnya 
berlaku setelah genap tempoh kehamilan atau menghampirinya. Ia diharuskan selagi 
mana tidak memudaratkan ibu dan anak serta tidak memerlukan pembedahan. Jika 
memerlukan pembedahan maka ia terbahagi kepada empat kes: 

1. Ibu hidup, anak hidup. Pembedahan ditegah kecuali atas dasar darurat seperti 
kesukaran ibu untuk melahirkan anak secara fitrah. Pembedahan ditegah 
kerana "badan" adalah satu amanah kepada manusia yang tidak boleh diapa- 
apakan kecuali atas pertimbangan untuk mencapai kemaslahatan yang lebih 
besar. 30 Lebih dari itu pembedahan hanya diharuskan dalam suasana darurat 
kerana betapa banyak pembedahan yang pada awalnya disangka tiada 
mudarat tetapi kemudian berakhir dengan mudarat. 

2. Ibu mati, anak mati. Tidak harus melakukan pembedahan kerana tidak ada 
apa-apa faedah. 


29 Kecuali jika atas nasihat para pakar perubatan bahawa meneruskan kehamilan akan membawa 
kemudaratan yang besar kepada ibu. Maka jika demikian kesnya, harus menggugurkan kandungan. 
Berikut beberapa sumber rujukan dalam bahasa Melayu: 

1. Perubatan Moden Menurut Perspektif Islam oleh Basri Ibrahim (Darul Nu'man, K. Lumpur 1999). 

2. Isu-Isu Bio Perubatan Menurut Islam oleh Abui Fadl Mohsin Ibrahim (edisi terjemahan oleh Yusof 
Ismail; A.S. Noordeen, K. Lumpur 1995). (penyunting). 

30 Seperti keselamatan ibu dan anak, (penyunting) 

3. Ibu hidup, anak mati. Harus melakukan pembedahan supaya anak dapat 
dikeluarkan demi memelihara ibu daripada apa-apa kemudaratan. 

4. Ibu mati, anak hidup. Dalam kes ini diperhatikan: Jika tidak wujud 
kemungkinan untuk anak hidup maka tidak harus melakukan pembedahan. 
Jika wujud kemungkinan untuk anak hidup maka ia seterusnya terbahagi 
kepada dua : 

I. Jika anak sudah keluar sebahagian maka diharuskan pembedahan untuk 
mengeluarkan sebahagian yang tertinggal. 

II. Jika anak belum keluar, maka di sini terdapat perselisihan pendapat. 
Pendapat Pertama menegah daripada melakukan pembedahan untuk 
mengeluarkan anak kerana ia mencacatkan mayat (mayat ibu). Ini 
adalah pendapat para sahabat kami rahimahumullah. 31 Pendapat Kedua 
mengharuskan pembedahan untuk mengeluarkan anak. Ini adalah 
pendapat Imam Ibn Hubairah rahimahullah dalam kitabnya al-Inshaf. 

Saya berkata, yang benar adalah Pendapat Kedua kerana melakukan 
pembedahan di zaman kita sekarang ini bukanlah sesuatu yang 
mencacatkan mayat kerana kesan pembedahan dapat dijahit kembali. 
Yang penting, menyelamatkan orang yang hidup (anak dalam 
kandungan) adalah lebih utama daripada menghormati orang yang 
meninggal dunia (ibu yang mati). Bahkan menyelamatkan yang maksum 
daripada kemusnahan adalah wajib hukumnya. Anak yang masih hidup 
di dalam kandungan ibu yang meninggal dunia adalah insan yang 
maksum sehingga wajib menyelamatkannya. Allah yang lebih 
mengetahui. 


Peringatan 

Dalam keadaan-keadaan yang harus untuk menggugurkan kandungan 
sebagaimana yang dibahas dalam bab ini, ia terlebih dahulu wajib mendapat izin 
daripada pihak suami sebagai orang yang memiliki kandungan tersebut. 


Maksudnya para tokoh dalam Mazhab Hanbali (penyunting). 

Kata Penutup 

Sampai di sini selesailah apa yang kami ingin sampaikan berkenaan Haid, 
Istihadah dan Nifas. Sesunguhnya ketiga-tiga perkara ini adalah sesuatu yang amat 
penting kepada umat Islam. Kami telah sampaikan asas-asasnya diikuti dengan 
pembahagian terhadap beberapa masalah yang lazim berkenaannya. Kami tidak 
sampaikan segala cabang permasalahan, juga tidak membicara setiap permasalahan 
individu yang di hadapi oleh para wanita kerana yang sedemikian adalah umpama 
lautan yang tidak bertepi. Akan tetapi diyakini segala cabang dan masalah individu 
akan ditemui jawapannya jika ia dikembalikan (dirujuk) kepada asas-asas yang telah 
kami sampaikan dalam buku ini. 

Sebagai peringatan, hendaklah seorang mufti 32 menyedari bahawa 

32 Di sini sebagai satu sifat rendah diri, Syaikh al-Utsaimin rahimahullah bukan sahaja memberi 

nasihat kepada para mufti secara umum tetapi juga khusus kepada dirinya kerana beliau juga adalah 
seorang mufti. (penyunting) 

sesungguhnya dia adalah "perantaraan" antara Allah dan para makhluk-Nya dalam 
menyampai dan menerangkankan apa yang telah disyari'atkan-Nya melalui para 
Rasul-Nya. Sesungguhnya seorang mufti akan dipersoalkan berkenaan apa yang ada 
di dalam al-Qur'an dan al-Sunnah kerana kedua-duanya adalah sumber yang diberi 
kepada manusia untuk difahami dan diamalkan. Setiap sesuatu yang menyalahi al- 
Qur'an dan al-Sunnah adalah salah dan wajib ditolak daripada orang yang 
mengatakannya dan haram untuk mengamalkannya. Jika orang yang menyalahinya 
tersilap kerana ijtihad maka dia diberi pahala atas ijtihadnya. Akan tetapi orang lain 
yang mengetahui akan kesilapan itu maka haram baginya untuk menerima dan 
mengamalkannya. 

Wajib ke atas para mufti mengikhlaskan niat kerana Allah Subhanahu wa 
Ta'ala serta memohon pertolongan-Nya dalam setiap perkara dan hendaklah dia 
memohon daripada Allah ketetapan, taufik dan kebenaran. Wajib ke atasnya untuk 
mengetahui bahawa tempat pengambilan hukum ialah al-Qur'an dan al-Sunnah, 
maka hendaklah dia melihat dan membahas berdasarkan dua sumber di atas. Pada 
waktu yang sama hendaklah dia meminta bantuan daripada para ilmuan yang lain 
dalam memahami kedua-dua sumber di atas . 33 

Kerapkali timbul satu persoalan lalu orang ramai membahasnya sekadar 
mampu berdasarkan perkataan para ilmuan. Akan tetapi perbahasan dan penjelasan 
tidak diberi secara sepenuhnya sehingga tidak wujud ketenangan (yakni keyakinan 
dan kepuasan). Maka kembalilah merujuk kepada al-Qur'an dan al-Sunnah, hukum 
akan menjadi jelas kerana keikhlasan, ilmu dan kefahaman. 

Wajib ke atas mufti menangguh sebentar dalam menghukum ketika wujud 
kesamaran dalam persoalan yang dikemukakan kepadanya. Janganlah segera 
mengeluarkan hukum kerana betapa banyak hukum yang sebelum ini diberikan 
secara tergesa-gesa kemudian setelah dilakukan kajian, jelas akan kesilapannya. 
Lalu dia menyesal atau lebih berat, dia tidak ingat lagi apa yang dia telah 
fatwakannya (untuk diperbetulkan kepada orang ramai). 

Seorang mufti yang dikenali ramai sebagai orang yang tetap dan berwaspada 
dalam memberi fatwa akan diyakin perkataannya. Sebaliknya seorang mufti yang 
tergesa-gesa memberi fatwa tidak akan diyakini fatwanya. Lazimnya orang yang 
tergesa-gesa akan banyak berbuat silap sehingga akhirnya menghalang dirinya 
sendiri dan orang ramai daripada ilmu yang benar. 


33 Dengan cara bertanya dan berdiskusi, pemahaman akan menjadi lebih tepat dan benar, 

(penyunting) 

Kita memohon kepada Allah Subhanahu wa Ta'ala supaya Dia menunjuk 
kepada kita dan saudara-saudara kita daripada para muslimin jalan yang lurus. 
Supaya Dia memelihara kita dengan pertolongan dan pemeliharaan-Nya dari 
sebarang kesilapan. Sesungguhnya Dia Maha Pemurah lagi Maha Mulia. Selawat Allah 
serta salam-Nya atas Nabi kita Muhammad dan ke atas keluarganya serta para 
sahabat semuanya. Segala puji bagi Allah yang dengan nikmat-Nya telah sempurna 
segala kebaikan. 

Selesai daripada pena hamba yang sangat berhajat kepada Allah, Muhammad 
al-Shalih al-'Utsaimin pada waktu dhuha hari Jumaat bersamaan 14 Sya'aban 1392H. 

